Spiderman Ialah Superhero Yang Paling Popular Di Dunia

Semua orang ada hero pilihan masing-masing. Jika ditanya ini kepada penulis, penulis hanya memilih Tony Stark/Iron Man. Tetapi dalam satu kaji selidik yang dijalankan laman sesawang GAME, ramai responden memilih anak angkat Stark dalam Marvel Cinematic Universe (MCU) iaitu Peter Parker/Spider-Man sebagai hero kegemaran mereka.

Mengikut data kaji selidik mereka, Spider-Man popular di 57 buah negara – jauh mengatasi Wonder Woman (15 buah negara) dan Batman (11 buah negara). Manakala Superman dan Iron Man pula melengkapkan kedudukan lima teratas. Captain America/Steve Rogers dan Aquaman pula terikat sebagai pilihan empat negara. Hulk pula diiktiraf sebagai pilihan tiga buah negara. Sementara Wanda Maximoff/Scarlett Witch dan Groot (I am Groot) pula melengkapkan senarai 10 teratas.

Dari segi negeri-negeri di Amerika Syarikat, majoriti negeri AS memilih Marvel Comics berbanding pesaing mereka, DC Comics. Begitu juga di pentas dunia di mana Marvel menjadi pilihan kebanyakan negara responden. Ia disumbang oleh faktor kejayaan MCU hasil ilham ketua Marvel Studios Kevin Feige. Selain menghasilkan filem berkualiti dari Iron Man hinggalah Spider-Man: No Way Home, mereka turut menghasilkan siri segar dan hebat seperti WandaVision dan Loki.

DC tidak sepopular Marvel kerana tersilap percaturan dalam beberapa filem DC Extended Universe (DCEU) seperti Batman v Superman: Dawn of Justice dan Justice League versi Joss Whedon. Selepas Warner Bros Studios menukar nakhoda dengan membawa masuk Walter Hamada dan memberi penekanan kepada cerita solo seperti Aquaman dan Shazam, barulah DC mula meniti di bibir pengguna. Ia turut dibantu dengan pelancaran Justice League versi Zack Snyder yang disiarkan di HBO Max pada tahun lepas.

Akhir sekali, GAME turut menyatakan siapa penjahat popular pilihan responden. Thanos menduduki tangga pertama terima kasih kepada persembahan mantap Josh Brolin sebagai Thanos dalam Avengers: Infinity War dan Avengers: Endgame. Sementara Joker menduduki tangga kedua hasil impak persembahan Joaquin Phoenix dalam filem Joker (2019). Sementara Venom versi Tom Hardy melengkapkan senarai tiga penjahat pilihan.

Dengan tiga orang Spider-Man iaitu Tom Holland, Tobey Maguire dan Andrew Garfield membuat kemunculan dalam No Way Home, pastinya peminat Marvel dan Spider-Man ternanti-nanti perancangan Feige untuk hero kegemaran ramai selepas ini.

RUJUKAN

Mangan, J. (2021, 28 April). New Study Reveals the World’s Favorite Superhero!. Inside the Magic.


Bagaimana Bisa Ular Berfungsi?

Sekiranya
membicarakan tentang racun haiwan, pasti ramai yang akan teringat tentang ular.
Kebanyakan spesis ular menghasilkan racun untuk memburu mangsa. Bercakap
tentang racun pula, kita kena bezakan dua terma ini. ‘Poison’ dan ‘venom’.
Racun ‘poison’ merujuk kepada racun yang hanya didapati apabila kita memakan
haiwan tersebut seperti katak. Racun ‘venom’ pula ialah bisa yang didapati
apabila kita diserang seperti ular.

Sambung balik
pasal bisa, bisa ular ini fungsinya adalah lebih kepada melumpuhkan atau
mematikan mangsa supaya senang bagi mereka untuk makan. Berbanding katak, bisa
mereka adalah lebih kepada untuk melarikan diri dan tak semestinya racun mereka
itu cukup kuat untuk membunuh.

Bagi
melumpuhkan/membunuh mangsa, ular menggunapakai dua jenis bisa utama dalam
memburu, dan fungsi bisa ini adalah berlainan bergantung pada spesis. Dua jenis
bisa tersebut ialah cytotoxin (racun kepada sel) dan neurotoxin (racun kepada
saraf).

Bagi kes cytotoxin, perkara ini akan menyebabkan kerosakan sel secara besar besaran dan lantas menyebabkan kegagalan sistem badan. Sebagi contoh cytotoxin jenis hemotoxin bertindak dengan merosakkan sel darah merah. Hal ini akan menyebabkan sel darah bergumpal dan urat darah menjadi tersumbat. Darah tak dapat mengalir dengan elok dan kegagalan sistem berlaku. Antara contoh lain ialah kardiotoxin. Bisa tersebut akan menyebabkan sel otot di jantung gagal mengecut dan mengembang dengan bagus. Hasilnya, jantung akan berdegup dengan tak sekata dan kegagalan jantung.

Bagi kes
neurotoxin, racun tersebut bertindak dengan mengganggu sel saraf daripada
bertindak. Disebabkan sel saraf ini ibarat wayar telefon dan internet bagi
badan, selalunya racun jenis neurotoxin adalah lebih berbahaya kerana ia boleh
mengganggu seluruh sistem badan. Ibarat wayar telefon terputus waktu tengah
perang.

Antara simptom racun tersebut ialah kelumpuhan (toxin jenis dendrotoxin). Racun ini bertindak dengan menghalang isyarat saraf kepada saraf berlaku. Untuk memberi penjelasan yang lebih jelas, bayangkan kita tercucuk jari kita dengan jarum. Tindak balas normal ialah saraf mengesan stimulus berkenaan, menghantar isyarat kepada otak, isyarat ditafsir sebagai sakit, dan otak akan hantar isyarat untuk alihkan jari melalui isyarat saraf. Apabila toxin ini mengganggu isyarat saraf ke saraf, memang tiadalah tindak balas yang kita boleh buat. Sekarang, bayangkan seluruh sistem kita jadi macam ni. Memang automatik lumpuh atau mati serta merta sebab sistem gagal.

Kalau bisa ular ni
berbahaya, kenapa pemburu menggunakan bisa ular untuk memburu? Tak beracun ke
daging haiwan tersebut? Seperti mana yang aku pernah sebut dahulu, racun ular
ni diperbuat daripada protein. Jadi, kalau korang bakar atau didhkan racun tu,
dia akan jadi tak bahaya. Struktur dia akan jadi macam telur. Asalnya cair,
tapi bila dimasak struktur protein dia berubah menjadi pejal.

Jadi, ya. Secara
teknikalnya, kepala ular tu boleh dimakan kalau dimasak dengan betul. Tapi tu
la, buang tabiat ke apa tiba tiba nak makan kepala ular.

RUJUKAN:

Cardoso, F. C.,
Ferraz, C. R., Arrahman, A., Xie, C., Casewell, N. R., Lewis, R. J., &
Kool, J. (2019). Multifunctional toxins in snake venoms and therapeutic
implications: from pain to hemorrhage and necrosis. Frontiers in
Ecology and Evolution, 7, 218.


Gagak Ialah Burung Terbijak Di Dunia

Spesis-spesis burung (murai, gagak, raven, dll) dari keluarga corvidae atau biasa dikenali sebagai keluarga gagak tergolong dalam kalangan haiwan terbijak di dunia.

Bijaknya gagak kerana kemampuannya untuk beradaptasi seiring dengan dinamik budaya dan perkembangan kemajuan pembangunan manusia. Biasanya, haiwan pupus disebabkan oleh aktiviti manusia yang datang daripada pembangunan.

Tetapi gagak beradaptasi dan sebab itulah gagak mudah kelihatan di mana-mana dalam kalangan manusia.

Semasa kecil, kita sering membaca kisah gagak kehausan, lalu meletakkan batu ke dalam botol untuk menaikkan air dalam botol supaya dapat diminum.

Kejadian ini tidak pelik dan benar-benar berlaku. Ada orang pernah letak mesin layan diri (vending machine) untuk gagak, tanpa diajar gagak dapat gunakan mesin itu seperti manusia [1].

Ada juga kejadian gagak mencipta sendiri cungkil supaya dapat angkut bakul kecil. Umumnya, gagak mempunyai kemampuan untuk mencipta barang yang dapat membantunya dalam kesusahan [2].

Ada kejadian gagak sepahkan kekacang di jalan raya supaya kulit kekacang dapat dipecahkan apabila kereta lalu, dan mereka dapat makan [3]. Ada kejadian gagak membuat sarang guna dawai apabila susah untuk menjumpai ranting kayu.

Gagak melakukan ritual tertentu apabila ada gagak lain yang mati dengan terbang dalam bulatan beramai-ramai. Kajian dibuat, gagak lakukan hal ini untuk mengetahui punca kematian itu supaya dapat belajar untuk elakkan diri daripada bahaya tersebut [4].

Menariknya, apabila ada kejadian gagak mati ditembak, sukar kejadian ini berulang lagi kerana gagak belajar untuk hindarkan diri daripada ditembak seperti yang pernah berlaku di Chatham, Kanada.

Gagak juga dikenali sebagai haiwan yang mempunyai kemahiran komunikasi yang baik kerana kemampuannya untuk menafsir sesuatu berdasarkan tingkah laku haiwan lain atau manusia [5].

Ada kajian pernah dibuat pada tahun 2015, spesis-spesis gagak berkemampuan untuk memahami konsep keadilan. Apabila ada rakan gagak yang berlaku tidak adil adalam komuniti, gagak tersebut akan diketepikan dan disisihkan [6].

Berbezanya gagak dengan haiwan-haiwan lain, sesukar mana pun kesusahan yang dihadapi, gagak akan cari jalan untuk selesaikan masalah itu. Haiwan lain kalau jumpa mesin layan diri, ia terus mengalah. Apabila diancam, ia akan pupus. Gagak belajar dan beradaptasi.
“It is not the strongest of the species that survives, nor the most intelligent that survives. It is the one that is most adaptable to change.”

— Charles Darwin

RUJUKAN:

[1] https://www.bbc.com/news/science-environment-44654098
[2] von Bayern, A. M. P., Danel, S., Auersperg, A. M. I., Mioduszewska, B., & Kacelnik, A. (2018). Compound tool construction by New Caledonian crows. Scientific reports, 8(1), 1-8.
[3] Ara Kanami, Katsutoshi Mikami, & Osamu Mikami. (2018). Nutcracker behavior by the dropping method of Carrion Crow Corvus corone. Journal of Ornithology of Japan, 67 (2), 243-248.
[4] Swift, K. N., & Marzluff, J. M. (2015). Wild American crows gather around their dead to learn about danger. Animal Behaviour, 109, 187-197.
[5] Bugnyar, T., Reber, S. A., & Buckner, C. (2016). Ravens attribute visual access to unseen competitors. Nature Communications, 7(1), 1-6.
[6] Massen, J. J., Ritter, C., & Bugnyar, T. (2015). Tolerance and reward equity predict cooperation in ravens (Corvus corax). Scientific reports, 5, 15021.


Surat-Surat Firaun: Rahsia Diplomatik Mesir Purba

Bagi mengetahui perihal sejarah silam, rekod bertulis kerajaan-kerajaan terdahulu dilihat kunci untuk mendapatkannya. Bagi Tamadun Mesir Purba, rekod bertulis yang dianggap signifikan bagi pengkaji Mesir Purba ialah Surat-Surat Amarna. Surat-surat ini merupakan tingkap bukan saja kepada situasi Mesir Purba dan kerajaan-kerajaan sekitarnya. Malah, ia juga merupakan tingkap kepada sejarah Firaun Akhenaten.

Surat-Surat Amarna terdiri daripada 382 tablet yang diperbuat daripada tanah liat dan dikatakan berusia lebih 3,000 tahun. Surat-surat ini mula ditemui di kota Amarna, ibu kota Akhenaten sekitar tahun 1880-an. Semasa ia dijumpai, pada awalnya ia tidak mengandungi sebarang kepentingan dan disangka hanya dokumen biasa. Sebahagian daripada surat ini kemudiannya dibawa ke Muzium British, Muzium Mesir di Kaherah dan Muzium Staatliche di Berlin.

Tetapi semua itu berubah apabila ahli arkeologi William Flinders Petrie mengetuai ekspedisi arkeologi di Amarna pada 1890-an. Salah satu bangunan yang diekskavasi mereka ialah bangunan yang dipercayai menempatkan semua dokumen penting era Akhenaten. Ia dibuktikan menerusi penemuan cap Biro Surat-Menyurat Firaun pada batu-batanya.

Petrie sedar penemuan ini bukan saja signifikan dari segi arkeologi. Tetapi ia juga dilihat cara untuk meraih lebih banyak dana diperlukan untuk kerja-kerja ekskavasi di Amarna. Hasilnya, pemeriksaan teliti pada tablet-tablet yang ditemui menjadi asas kepada pengetahuan komuniti Mesir Purba tentang era Kerajaan Baru termasuk Akhenaten.

Begitupun, tidak semua surat ditemui pada masa yang sama. Pada awal abad ke-20, pakar bahasa Norway Jorgen Alexander Knudtzon mengarahkan semua 358 tablet yang ditemui disusun mengikut kronologi dan kumpulan geografi. Baki 24 tablet lagi ditemui sekitar abad ke-20 dan dimasukkan sistem angka Knudtzon yang masih digunakan oleh para cendekiawan sehingga hari ini.

Mungkin ada menyangka surat-surat ini ditulis dalam Bahasa Mesir Purba. Hakikatnya, kesemua surat dikarang dalam Bahasa Akkadia, bahasa yang digunakan di Mesopotamia sebelum menjadi bahasa perhubungan rantau Timur Tengah ketika itu. Kebanyakan tablet merupakan surat yang diterima oleh Firaun dengan sebahagian kecil saja merupakan surat yang dikarang oleh baginda.

Surat-Surat Amarna dibahagikan kepada dua kategori. Pertama. surat yang diutus kepada Firaun oleh raja-raja di mana negeri atau wilayahnya merupakan jajahan takluk Mesir Purba. Kedua, surat yang diutus oleh raja-raja yang setaraf dengan baginda yang mewakili kuasa-kuasa bebas di rantau berkenaan.

Bagi raja-raja di mana wilayah mereka merupakan jajahan takluk Mesir Purba, mereka menggelar Firaun dengan pelbagai gelaran bersifat mulia dalam surat sebagai bukti pengiktirafan kekuasaan baginda. Kebiasaannya, mereka akan mengadukan hal mereka kepadanya untuk tindakan segera.

Misalnya, dalam surat antara pemerintah Tyre dengan Akhenaten, beliau mengadu wujud pakatan antara wakil sebuah wilayah dengan puak Habiru yang mengancam wilayahnya. Surat tersebut turut mendedahkan wilayah yang sebelum itu dikawal Mesir Purba kini dikawal oleh pakatan berkenaan.

Bagi surat dengan para pemerintah serantau, mereka amat berhati-hati tentang cara dan masa yang sesuai bagi menunjukkan kedudukan mereka sama. Pada ketika itu, Mesir Purba merupakan sebahagian daripada kelab kuasa serantau yang turut disertai oleh Babylon, Assyria, Mitanni, Hittite dan Alashiya (Cyprus). Walaupun Alashiya dianggap kecil, ia mendapat tempat dalam kelab kerana mengandungi rizab tembaga yang banyak.

Satu contoh surat-menyurat antara para pemerintah ini ialah antara ayahanda Akhenaten, Amenhotep III dengan Raja Kadasman-Enlil I dari Babylon. Dalam koresponden mereka di mana kedua-dua kerajaan saling bertukar hadiah, baginda berharap agar seorang puteri raja Babylon diutus ke Mesir. Amenhotep III berharap sekiranya Kadasman-Enlil I bersetuju dengan permintaannya, puteri itu akan menjadi sebahagian daripada harem baginda.

Begitupun, dalam surat seterusnya, Raja Babylon itu merasa kurang senang apabila permintaannya untuk mengahwini seorang puteri raja Mesir Purba ditolak. Kekecewaan ini dikongsi oleh para pemerintah lain tentang situasi Kadasman-Enlil I. Bagaimanapun, ia turut menunjukkan bahawa dari segi kekuasaan, Mesir Purba berada pada kedudukan yang disukar dicabar.

Dan ini dibuktikan menerusi koresponden antara ayahanda mentua Akhenaten, Tushratta yang memerintah Mitanni dengan baginda. Dalam suratnya, baginda mengadu mengapa hadiah yang dikurniakan Amenhotep III tidak setaraf dengan statusnya sebagai pemerintah Mitanni. Hadiah yang dimaksudkan dua patung emas yang dijanjikan rupa-rupanya dua buah patung kayu yang disadur dengan emas.

Tushratta amat mengharapkan bantuan sekutu pentingnya, Mesir Purba. Semasa era Amenhotep III, salah seorang isteri baginda merupakan puterinya sebelum dikahwini oleh Akhenaten. Perkahwinan itu berlaku tidak lama selepas baginda menaiki takhta menggantikan ayahandanya itu.

Tidak diketahui sama ada hadiah yang dikirim merupakan satu penolakan kepada status Mitanni yang semakin merosot. Tetapi sebagai pemerintah, Tushratta berusaha mengekalkan prestijnya walaupun kedudukannya semakin terancam. Buktinya, dalam koresponden surat yang lain, baginda telah menahan utusan Akhenaten sebagai tindak balas kepada tindakan Mesir Purba menahan utusan Mitanni.

Dengan Mitanni semakin lemah, Assyria mula bangkit sebagai sebuah kerajaan yang baru. Dan dalam koresponden surat mereka dengan Akhenaten, pihak Assyria mengurniakan hadiah-hadiah yang mahal sebagai tukaran kepada pengiktirafan kedudukan mereka. Bagaimanapun, pihak Babylon kemudiannya meminta pengiktirafan tidak diberi kepada Assyria tetapi tidak dilayan baginda. Ini menunjukkan Mesir Purba masih ada prestij yang tidak dapat digugat oleh mana-mana kuasa baginda.

Bagaimanapun, zaman kegemilangan Amarna berakhir seiring dengan kemangkatan Akhenaten. Selepas menaiki takhta sebagai Firaun, Tutankhamun memilih untuk memadamkan semua legasi yang ditinggalkan ayahandanya termasuk meninggalkan ibu kota yang dibinanya itu.

Semasa tempoh tersebut, pengkaji arkeologi percaya sebahagian Surat-Surat Amarna diletakkan dalam dua buah lubang di bawah lantai bangunan sebelum mereka pergi. Tablet-tablet tersebut kekal tersembunyi selama ribuan tahun sebelum ia ditemui semula pada akhir abad ke-19.

RUJUKAN:

Lull, Jose. (2021). These pharaohs’ private letters expose how politics worked 3,300 years ago. National Geographic.


Aghori: Aliran Agama Yang Senggama Dengan Mayat

Setakat tahun 2020, populasi negara India adalah seramai 1.38 billion orang. Jumlah tersebut mewakili 17.7% penduduk dunia, sekali gus meletakkan India sebagai negara kedua paling ramai penghuni di belakang China.

Menurut bancian tahun 2011, kira-kira 79.8% (atau 966.3 juta orang) daripada mereka beragama Hindu, 14.23% (172.2 juta orang) beragama Islam, 2.3% beragama Kristian dan 1.72% beragama Sikh.

Setiap agama yang disebutkan di atas mempunyai aliran-aliran yang tersendiri di India. Misalnya aliran Brelwi dan Baha’i bagi agama Islam. Sementara bagi agama Hindu pula, ada satu aliran yang disebut sebagai Aghori.

Aghori secara harfiah membawa maksud “yang tidak gentar” atau “yang tidak mendiskriminasi”. Kedua-dua maksud tersebut secara sekilas merumuskan intipati aliran Aghori itu sendiri, iaitu tidak gentarkan kem.at.ian dan tidak membezakan antara baik dan buruk.

Tambahan, ‘aghori’ juga merupakan nama lain bagi dewa Shiva yang menjadi sembahan utama penganut Aghori selain dari Kali si dewi kemu.sna.han dan kem.at.ian.

Aliran Aghori sering dikembalikan asal-usulnya kepada seorang sadhu (pertapa) yang bernama Baba Keenaram. Baba Keenaram dilahirkan sekitar tahun 1601 Masehi di kampung Ramgarh, Varanasi dalam sebuah keluarga berkasta kshatriya.

Sepanjang usianya yang menjangkau 170 tahun, Baba Keenaram sempat mewariskan beberapa hasil penulisan – namun hanya lima sahaja terselamat; iaitu Viveksa, Unmuniram, Ramgita, Ramrasal, dan Gitavali.

Baba Keenaram bukan sekadar dihormati sebagai salah seorang guru rohani terulung di Varanasi, akan tetapi beliau turut diangkat sebagai avatar (jelmaan) Shiva oleh penganut Aghori. Candinya di Varanasi bahkan dianggap sebagai tempat paling keramat dan pusat aliran Aghori bergiat.

Walaupun asal-usulnya dikaitkan dengan Baba Keenaram yang hidup pada kurun ke-17 Masehi, aliran Aghori sebenarnya merupakan kesinambungan daripada aliran Kapalika yang tumbuh pada kurun ke-7 Masehi hingga kurun ke-13 Masehi.

Nama ‘kapalika’ adalah derivasi daripada perkataan ‘kapala’ yang bermaksud ‘tengkorak’. Sememangnya, tengkorak cukup signifikan dalam kedua-dua aliran tersebut dan ia menjadi sebab mengapa aliran Aghori dig.eru.ni dan diping.girkan oleh komuniti besar Hindu.

Disebabkan itu juga, kalau bukan di Varanasi, penganut Aghori hanya boleh dijumpai di kawasan-kawasan terpencil seperti gua-gua dingin di Himalaya, hutan-hutan tebal di Bengal, dan gurun panas di Gujarat.

Cuma apa yang pasti, penganut Aghori ini ibarat burung hering; di mana ada m.aya.t manusia, di situ ada mereka.

Hal ini kerana ritual keagamaan mereka banyak berkisar tentang m.aya.t dan aktiviti perbomohan. M.aya.t adalah ibarat sendi utama dalam pengamalan mereka:

Selain ma.yat manusia dan bang.kai haiwan, penganut Aghori juga diketahui menelan air ke.nci.ng dan n.aji.s. Bagi mereka, tabiat tersebut bukanlah satu hal yang pelik. Sebaliknya, ia selaras dengan idea utama aliran mereka:

Iaitu, pembezaan setiap sesuatu hanya akan mengundang pers.elisi.han dan mewujudkan jurang perbezaan. Justeru demi melenyapkan jurang tersebut, penganut Aghori mengenepikan timbangan baik-buruk, termasuklah perbezaan antara daging manusia dan daging binatang.

Dalam erti kata lain, Aghori membawa idea kesamarataan ke satu peringkat seterusnya – peringkat yang terlalu ekstrim, seekstrim amalan Sokushinbutsu (memumiakan diri sendiri) dalam kalangan sami Jepun.

Di samping pemakanan, penganut Aghori juga tidak terlalu mementingkan soal pemakaian. Kalau tidak menutup celah kangkang, berjalan tanpa seurat benang pun bukan menjadi satu masalah. Bagi mereka, tabiat sebegitu memupuk hati untuk mengatasi rasa malu dan menjauhi tarikan bendawi.

Menjauhkan diri dari keduniaan sememangnya menjadi elemen penting buat aliran Aghori bagi mencapai moksha (yakni pencerahan atau keadaan bersatu dengan tuhan).

Cuma sekali lagi, pendekatan yang diambil oleh aliran Aghori adalah sangat ekstrim.

Ritual-ritual keagamaan mereka biasanya dilakukan di lokasi kre.masi (pemb.aka.ran ma.yat), atau lebih tepat di atas ma.yat. Iya, mereka ‘beribadat’ dengan bersila di atas ma.yat sambil menghisap g.an.ja atau minum a.rak (untuk mencapai keadaan sawai atau khayal).

Mereka juga ada ritual bersemenda dengan ma.yat (bahasa sopan bagi nek.rofi.lia).

Ma.yat-ma.yat ini biasanya diambil daripada sungai; bagi masyarakat Hindu yang mendominasi negara India, penye.ma.dian dilakukan dengan cara diba.kar (kre.masi). Cuma untuk keluarga miskin yang tidak mampu membiayai kos kre.masi, mereka biasanya menghanyutkan sahaja ma.yat ke dalam sungai. Ma.yat inilah yang diambil oleh penganut Aghori.

Disebabkan wujud berbagai macam keanehan dalam aliran ini, maka penganutnya dipinggirkan, dikecam, dan bahkan dijadikan sebagai label keji.jikan walaupun bagi penganut Aghori sendiri, motif di sebalik kelakuan mereka adalah sangat ringkas, iaitu mencari kesucian dalam kena.jisan.

RUJUKAN

Kabir. (10 October 2020). The Bizarre Rituals of the Aghori Ascetics of India. Medium.

Kapadia, Radha. (6 April 2021). The Bizarre Aghori People of India Eat Human Flesh of Corpses. History of Yesterday.

Mingren, Wu. (17 July 2021). The Aghori and Their Unorthodox Path to Enlightenment. Ancient Origins.

Rukmini & Singh, Vijaita. (25 August 2015). Muslim Population Growth slows. The Hindu.


Taliban Kembali Menjaga Artifak-Artifak Sejarah Afghanistan

Selepas kembali menguasai Afghanistan beberapa bulan lepas, pihak Taliban berusaha memperbaiki imej mereka. Ini termasuk menunjukkan kesungguhan memelihara artifak dan monumen bersejarah – sesuatu yang sukar dipercayai ramai pihak terutama selepas Bamiyan pada 2001. Tetapi Taliban berharap itu dapat diubah dengan membenarkan Muzium Negara Afghanistan dibuka semula kepada umum.

Muzium Negara Afghanistan telah dibuka semula kepada umum sejak pertengahan November lalu. Dengan pembukaan semula muzium berkenaan, ini memberi peluang kepada orang ramai dan pakar akademik melihat artifak-artifak lampau milik negara itu. Antara artifak yang dipamerkan ialah tembikar Zaman Batu hinggalah duit syiling lama.

Sesetengah artifak yang dipamerkan dilihat bertentangan dengan pendirian mereka sebelum ini. Semasa berkuasa dari 1996 hingga 2001, bukan sedikit artifak bersejarah dimu.sn.ahkan atas alasan ia tidak menunjukkan ciri keislaman. Alasan sama turut digunakan untuk menjustifikasi pemu.sn.ahan patung Buddha berusia 1,500 tahun.

Tetapi hari ini, mereka bertanggungjawab menyelia keselamatan semua artifak yang dipamerkan di muzium tersebut. Ini kerana Muzium Negara Afghanistan merupakan antara sasaran utama musuh mereka iaitu kumpulan Daish. Kumpulan ini berusaha menimbulkan kekacauan di Afghanistan tatkala rejim Taliban yang berfahaman sederhana berusaha mendapatkan akses kewangan diperlukan untuk membangunkan negara itu.

Dengan membuka semula muzium berkenaan, ia diharap cukup untuk mendorong negara-negara Barat membenarkan akses kewangan kepada rejim berkenaan. Usaha mereka turut menjadi agenda persidangan khas negara-negara anggota Pertubuhan Negara Islam Sedunia (OIC) di Pakistan baru-baru ini.

Menurut ketua kurator Ainuddin Sadaqat, daripada semua koleksi artifak yang dipamerkan, hanya 15-20% sahaja yang mempunyai nilai sejarah berciri keislaman. Salah satunya ialah barang kemas era abad ke-18 dan ke-19. Bagi seorang pengunjung bernama Zohal, 24, ia merupakan peluang terbaik melihat rupa barang kemas era silam.

Bagi bekas ketua delegasi arkeologi Perancis ke Afghanistan, Philippe Marquis, perubahan polisi Taliban terhadap artifak bersejarah seharusnya disambut baik oleh semua pihak. Tetapi itu semua bergantung kepada kejayaan usaha Taliban mendapatkan semula akses kewangan negara itu yang ditahan susulan kejayaan mereka menguasai Afghanistan pada pertengahan tahun ini.

Tetapi ada yang merasakan pembukaan semula Muzium Negara Afghanistan sebagai tidak mencukupi. Ini kerana terdapat satu lagi institusi kebudayaan yang masih ditutup iaitu Institut Muzik Kebangsaan Afghanistan. Susulan kejatuhan rejim sebelumnya, pengarahnya Ahmad Naser Sarmast memilih melarikan diri ke luar negara bersama staf-staf, pelajar-pelajar dan ahli-ahli keluarga mereka.

RUJUKAN

Woodside, D. dan Sarmini-Buonaccorsi, L. (2021, 22 Disember). Visitors return to Afghan national museum Taliban once ransacked. AFP.

Sumber gambar: Ahmad Sahel Arman/AFP


Legenda Flying Dutchman

Dalam banyak-banyak mitos dan legenda yang berkaitan laut, sedikit sahaja yang meraih kemasyhuran seperti legenda Flying Dutchman. Ramai yang mendakwa pernah menyaksikan kelibat kapal berhantu milik Kapten Hendrick van der Decken (Dutchman) sejak ia karam pada tahun 1641.

Kapten van der Decken dan kru kapalnya disvmpah untuk berlayar di lautan luas buat selama-lamanya lantaran sikapnya yang lanc4ng di hadapan ribut kencang, sekaligus dianggap membangkitkan kemurk4an Tuhan.

Kapten van der Decken mengembara dari Holland ke Timur Jauh demi mendapatkan barang-barang eksotik seperti rempah-ratus, kain sutera dan pewarna. Walaupun mengharungi pelbagai kesukaran, mereka tetap tiba ke destinasi.

Setelah membeli barangan sebanyak yang mampu ditampung oleh kapal dan melakukan pembaikian seperlunya, Kapten van der Decken berangkat pulang ke Amsterdam.

Tatkala kapalnya sampai di pantai Afrika, beliau sempat merenungi betapa mudahnya perjalanan yang bakal ditempuh seandainya majikan beliau, Syarikat  Hindia Timur Belanda membina sebuah petempatan berhampiran Tanjung Harapan di Afrika Selatan sebagai tempat beristirehat bagi para pelaut.

PENGEMBARAAN DAN SVMPAHAN KE ATAS VAN DER DECKEN

Sedang beliau asyik memikirkan hal tersebut, tiba-tiba sebuah angin kencang memb4dai kapalnya dengan kuat. Kelasi-kelasi yang bertugas menggesa Kapten agar berpatah balik sebagai langkah selamat, namun enggan didengari oleh van der Decken.

Sebilangan sumber menyebutkan bahawa beliau naik b3rang dengan permintaan itu. Ada pula yang berkata beliau sedang mabvk. Namun entah atas sebab apa, Kapten mengarahkan agar kapal terus digerakkan ke hadapan.

Lantas, beliau menyala dan menghisap cerutnya sambil gulungan demi gulungan ombak memukvl badan kapal. Angin yang kencang meng0yakkan kain layar dan air laut pula bertumpahan ke dek kapal. Namun, Kapten “tetap dengan haluannya, mencabar kemvrkaan Tuhan Yang Berkuasa sambil melontarkan kata-kata seranah.” (Occultopedia 2016)

Berikutan situasi yang begitu gawat dan getir, ramai kru kapal member0ntak. Namun tanpa ragu-ragu, Kapten van der Decken membvnuh ketua pember0ntak dan menghvmban jasadnya ke dalam lautan. Tepat di saat jasad pember0ntak itu mencecah ke permukaan laut, “suara kapal bertanya kepada Kapten kalau-kalau beliau mahu berlabuh di pantai pada malam itu.

Namun, Van der Decken membalas, “Semoga diriku dij4hanamkan seandainya aku berlabuh. (Aku akan terus berlayar) walau aku perlu berada di sini sehingga ke hari pengadilan.” (Wagner memetik dalam Music with Ease, 2005)

Lantas, “kapal sekali lagi bersuara, “Atas sebab kata-kata kamu itu, kamu dijatuhkan hvkuman berlayar di lautan buat selama-lamanya dengan anak-anak kapal yang telah m4ti, dan sesiapa sahaja yang terlihat kapal kamu akan dilanda kem4tian dan tidak pula kamu akan berlabuh dan merasai ketenangan walau sesaat. Pahit hempedu akan menjadi minuman kamu dan besi merah yang panas akan menjadi daging kamu.”

Membalas suara itu, Kapten van der Decken tanpa kecut-perut berteriak, “Amen untuk doa itu!” (Occultopedia 2016)

KAPAL HANTU

Semenjak itu, Kapten van der Decken diberikan nama timangan “Flying Dutchman” dan berlayar bersama kapalnya ke seluruh dunia buat selama-lamanya. Ramai pelaut mendakwa bahawa Dutchman telah menyesatkan banyak kapal, mengakibatkan kapal-kapal tersebut berl4nggar dengan batu-batu atau terumbu karang.

Mereka turut berkata bahawa sekiranya ribut kencang melanda di Tanjung Harapan, kelibat Kapten bersama tengk0rak anak-anak kapalnya dapat disaksikan. Namun, legenda turut menyebutkan bahawa sesiapa sahaja yang melihat Dutchman akan mengalami kem4tian yang tr4gis.

Legenda Flying Dutchman buat pertama kali dipopularkan menerusi opera tahun 1843 arahan Wagner yang berjudul Flying Dutchman. Namun, legenda tersebut dapat bertahan lama dan diceritakan semula lagi dan lagi kerana terdapat banyak dakwaan tentang penampakan kapal hantu Flying Dutchman.

Antaranya seperti opera arahan Coleridge yang berjudul The Rime of the Ancient Mariner, Pirates of the Caribbean, satu karakter dari SpongeBob Square Pants, satu episod dari Scooby-Doo, dan banyak lagi

Salah satu penampakan paling masyhur direkodkan pada tanggal 11 Julai 1881 oleh Prince George of Wales (yang kemudian menjadi Raja George V) dan saudaranya, Prince Albert Victor of Wales. Pada waktu itu, mereka berdua sedang berlayar di pantai Australia. Buku log milik Prince George mencatatkan:

“11 Julai. Pada 4 a.m., Flying Dutchman melintasi kapal kami. Suatu cahaya merah yang aneh bersinar bagaikan sebuah kapal bayang, dalam samar-samar ia mencahayai tiang-tiang dan kain-kain layar sebuah kapal brig yang berjarak 200 ela dari kami.

Pegawai bertugas dari menara peninjau dapat melihatnya dengan jelas. Begitu juga dengan pegawai di dek yang segera memberikan isyarat kepada menara peninjau. Namun tatkala tiba di tempat tersebut, tiada sekelumit atau petanda kewujudan kapal baik pada jarak yang dekat mahupun jauh.

Malam kemudian menjadi cerah dan laut kekal tenang. Tiga belas individu secara keseluruhan sempat menyaksikannya… Pada 10.45 a.m., kelasi yang pada pagi tadi melaporkan penampakan Flying Dutchman terjatvh dari tiang tertinggi sehingga badannya berk3cai hancvr.” (Ellis, 2016)

Pada hari ini, saintis menegaskan bahawa kapal Dutchman tidak lain adalah logamaya yang terhasil akibat pembiasan cahaya pada permukaan air laut.

TERJEMAHAN
Kerry Sullivan. (30 Disember 2016). Legend of the Flying Dutchman, Ghostly Apparition of the Ship of Captain Hendrick. Ancient Origins.
https://www.ancient-origins.net/myths-legends/legend-flying-dutchman-ghostly-apparition-ship-captain-hendrick-007285


Tambora: 3 Hari Tanpa Matahari

Catatan kerajaan Bima 11 april hari selasa 1815 pada waktu subuh

“Gelap berbalik lagi lebih daripada malam,bunyinya seperti bunyi meriam orang perang,lamanya 3 hari 2 malam setelah itu teranglah hari, rumah serta tanaman rusak semua”

Setelah berlalu 203 tahun tika subuh yang mengerikan, namanya seolah-olah terkubur dalam lipatan sejarah,letusan gunung tambora 68 tahun sebelum Krakatau beramuk di selat sunda subur diingatan orang.

Amarah Tambora dilupakan orang,dingin pada hari-hari tanpa matahari, tapi tidak sedingin jejaknya.

Letusan gunung berapi Tambora, letusan yang terdasyat sepanjang sejarah moden manusia,sehingga menyebabkan perubahan iklim dunia, Eropah dan Amerika Utara mengalami musim dingin yang menyengat hingga disebut sebagai “tahun tanpa musim panas”.

Dianggarkan 90 ribu lebih korban jiwa, tidak termasuk angka korban dari kebuluran, banjir dan epidemik.

3 kerajaan di pulau Sumbawa lesap bersama seluruh penduduknya

1)Kerajaan Tambora
2)Kerajaan Pekat
3)Kerajaan Sanggar

Ditahun yang sama, peristiwa yang mengerikan ini tercatat juga dalam sebuah naskah Bali. Bunyi letusan terdengar sehingga pulau Sumatera, beberapa pulau yang tenggelam oleh debu dan tsunami.

Kronologi Letusan Tambora

1)3050 SM
2)740 M
3)1815 M

3 tahun sebelum letusan yang menyebabkan 1/3 dari ketinggian 4300 meter gunung ini terpancung,1812 John Crawfurd sudah melihat tanda-tanda bahaya apabila debu gunung tersebut naik membumbung langit dan tempiasnya jatuh di geladak kapal yang dinaiki Crawfurd, tetapi malangnya penduduk 3 kerajaan diatas tidak menyedari bahaya tersebut.

~3 hari tanpa matahari~

Sumber: La Bougiez


Perkahwinan Pertama Di Metaverse?

Dengan situasi pandemik Covid-19 yang masih belum reda, ramai pasangan yang mahu berkahwin terpaksa mengubah rancangan mereka. Ada yang berkahwin dengan bilangan tetamu kecil atau membenarkan tetamu menonton upacara melalui Skype atau Zoom. Tetapi Traci dan Dave Gagnon, mereka mencipta sejarah sebagai pasangan pertama berkahwin di mayaloka (metaverse) dengan hiasan dan tetamu maya.

Perkahwinan sebegini bukan perkara baru di mayaloka. Tetapi pada September lepas, ia dianggap bersejarah kerana Traci dan Dave berkahwin secara serentak di dunia sebenar dan mayaloka. Ia direalisasikan oleh Virbela, sebuah syarikat pengurusan acara maya. Kedua-duanya mengetahui syarikat tersebut kerana Virbela merupakan anak syarikat kepada syarikat tempat mereka bekerja eXp World Holdings.

Menurut satu laporan New York Times, pasangan ini bertemu dalam sebuah acara korporat di Las Vegas pada 2015. Menariknya, acara tersebut diadakan secara maya dengan hadirin hadir melalui avatar mereka. Justeru, bila Traci dan Dave mahu melangsungkan pertunangan, rakan-rakan mereka mengesyorkan acara perkahwinan maya juga patut diadakan dengan kos perkahwinan tersebut adalah percuma.

Bagi memastikan perkahwinan mereka berjalan lancar, semua aspek dibuat dengan teliti baik di dunia sebenar mahupun maya. Setiap perincian dari pakaian pengantin hinggalah hiasan untuk dewan perkahwinan mestilah serupa bagi menjayakan majlis hibrid. Traci dan Dave berkahwin di Atkinson Resort & Country Club di New Hampshire dan bertuah kerana acara perkahwinan mereka ditanggung oleh Virbella.

Walaupun syarikat tidak mendedahkan kos sebenar perkahwinan sebegini, ia boleh saja mencecah puluhan ribu dolar bergantung kepada permintaan klien. Silap haribulan, lebih mahal daripada perkahwinan dunia sebenar! Tetapi ia turut memperluas pelbagai kemungkinan seperti pemilihan lokasi perkahwinan yang eksotik dan romantik serta hadiah untuk pasangan mempelai.

Paling penting, ia secara tidak langsung menghentikan cakap-cakap belakang tetamu yang menghadiri perkahwinan sebegini. Ini kerana tetamu wajib memuat turun sebuah perisian program dan mencipta avatar mereka sendiri, satu perkara yang masih tidak boleh diakses oleh semua orang.

RUJUKAN

AFP. (2021, 14 Disember). Is this the first (real) wedding to take place in the metaverse?.


Lysergic Acid Diethylamide (LSD)

LSD merupakan dadah semi-sintetik yang kini dikelaskan sebagai dadah halusinogen atau psikedelik. Sehingga kini, ia merupakan bahan halusinogen yang paling kuat ditemui oleh manusia.

LSD mula disintesiskan oleh ahli kimia dari Switzerland iaitu, Dr.Albert Hoffman di makmal beliau bertugas, Sandoz Laboratories pada tarikh 16 November 1938.

LSD dihasilkan oleh Hoffman melalui bahan kimia “lysergic acid” yang didapati pada kumpulan kulat Ergot serta penambahan bahan kimia bukan organik (“non-organic”) iaitu “diethylamide”.

Kulat Ergot atau nama saintifiknya Claviceps purpurea, merupakan sejenis kulat yang terdapat pada tanaman gandum.

Pada asalnya, LSD ini dicipta oleh Hoffman untuk merawat pesakit yang bermasalah pernafasan serta peredaran darah. Akan tetapi pada 5 tahun kemudian, ciri-ciri psikedelik LSD ini diketahui Hoffman apabila secara tidak sengaja menelan atau terdedah kepada LSD yang tidak diketahui kuantitinya.

Selepas mengalami kesan psikedelik LSD tersebut, pengambilan LSD secara sukarela oleh Hoffman adalah pada 19 April 1943, apabila beliau mengambil atau memakan sejumlah 250 mikrogram LSD.

Hoffman mendapati bahawa kesannya sangat kuat berbanding apa yang mula disangkakan. Memperlihatkan kontras bahawa, hanya dos sejumlah 20-30 mikrogram sahaja diperlukan bagi LSD untuk memberikan kesan kepada manusia.

LSD kemudian dipasarkan pada tahun 1947 sehingga tahun 1966 dibawah cap perdagangan “Delysid”. Dan ia turut digunakan bagi merawat pesakit yang mempunyai masalah psikiatri seperti anxiety, depresi, ketagihan alkohol serta mengurangkan kesakitan bagi pesakit kanser dan sebagainya.

LSD merupakan dadah selamat dan tidak menyebabkan ketagihan jika diambil dengan dos yang betul serta fakta bahawa tiada kematian yang pernah direkodkan akibat “overdose” LSD seakan mengesahkan keselamatan penggunaannya. Akan tetapi seperti dadah lain, LSD turut menjadi ‘mangsa’ penyalahgunaan “Bani Tenang”.

LSD seterusnya diharamkan penggunaannya pada tahun 1967, akibat desakan orang ramai kerana kontroversi yang timbul pada tahun 1960an.

Mengapa?

Ini kerana LSD telah disalahgunakan sebagai dadah rekreasi dan ‘spiritual’ oleh golongan remaja pada ketika itu.

Sebagai fakta tambahan, tahukah anda bahawa CIA (Central Intelligence Agency) pernah menjalankan sebuah eksperimen yang diberi nama “Project MK-Ultra” pada tahun 1953. Eskperimen tersebut menggunakan pelbagai jenis dadah, salah satunya adalah LSD sebagai bahan psikoaktif.

Ia melibatkan anggota tentera, banduan dipenjara Amerika Syarikat sendiri. Lokasi eksperimen tersebut diketahui dijalankan di universiti, hospital dan penjara.

Objektif eksperimen tersebut adalah mengkaji kebolehan kawalan minda (“mind control”), pengumpulan maklumat, serta penderaan psikologi. Eksperimen itu kemudian secara rasminya dihentikan pada tahun 1973.

ℹFunfact: Hasil kerja Dr.Albert Hoffman turut menemukan beliau kepada ubatan penting yang lain iaitu Methylergometrine, juga dihasilkan daripada alkaloid daripada kumpulan kulat Ergot. Ia digunakan bagi merawat pesakit pendarahan postpartum. (Postpartum haemorrhaging) yang merupakan antara punca utama kematian ketika bersalin.

Things were great for LSD, WHEN used for medicinal purposes


Kerana Sekeping Roti, Habis Satu London Terbakar

Hari Ahad, malam 2 September 1666 mungkin sekadar hujung minggu biasa bagi penduduk London. Bagi Samuel Pepys, beliau mahu berehat di rumah selepas pergi ke teater dan minum di bar beberapa jam sebelumnya. Pepys tidak sedar malam tersebut merupakan permulaan empat hari neraka buat penduduk London – nama lain bagi Kebakaran Besar London.

Semuanya bermula akibat percikan api yang keluar daripada ketuhar milik seorang pembuat roti di Pudding Lane. Kebakaran sebegini boleh saja dicegah dari awal. Tetapi ia bertukar menjadi kebakaran besar gara-gara sikap tidak acuh Lord Mayor untuk London ketika itu, Sir Thomas Bloodworth.

Bloodworth menganggap ia sekadar kebakaran kecil dan boleh dipadamkan dengan mudah. Untuk beberapa hari selepas itu, kata-kata tersebut terpaksa ditelan semula.

Dari satu segi, bahan untuk Kebakaran Besar London sudah tersedia dan menanti masa untuk dinyalakan. Kebanyakan rumah penduduk dibina dengan rapat dengan isi rumahnya menggunakan lilin dan api terbuka untuk memasak. Sesetengah rumah turut mempunyai serbuk letupan – sisa peninggalan Perang Saudara Inggeris di mana sesetengah penduduk mengangkat senjata semasa tempoh itu.

Di setiap pelosok London, ada saja bahan mudah terbakar baik di limbungan (tar) dan kandang haiwan ternakan (rumput kering). Dengan keadaan sebegini rupa, tidak hairanlah ada berpandangan kota ini akan musnah terbakar.

Pada awalnya, ramai orang tidak panik apabila kebakaran berlaku. Sangka semua orang ketika itu, ia hanya kebakaran kecil. Tetapi apabila angin kuat meniup api dari sebelah timur, ia mengakibatkan api semakin marak dan satu persatu bangunan musnah dijilat api.

Kerja memadam kebakaran pada abad ke-17 tidak sehebat kerja-kerja memadamkan api pada hari ini. Pertama, gereja sahaja yang menyimpan semua peralatan memadamkan api termasuk tangga, cangkuk, baldi kulit dan kapak. Kedua, disebabkan Sungai Thames tidak mempunyai bagan, kerja membawa air ke tempat kebakaran bukan sesuatu yang mudah.

Ketiga, jika ada sekalipun kenderaan untuk memadamkan kebakaran, ia amat sukar dikawal terutama bila membelok. Justeru, tidak hairanlah wujud beberapa laporan kenderaan bomba pada ketika itu terbabas dan rosak dalam kemalangan semasa cuba sampai ke tempat kebakaran.

Keempat dan paling sukar, kaedah memadamkan api yang paling berkesan ialah teknik pemusnahan bangunan. Malangnya, Bloodworth enggan berbuat demikian kerana jika berlaku kerosakan pada bangunan semasa pemusnahan berjalan, beliau akan menanggung akibat. Tetapi ketidakcekapannya menjadi punca Bloodworth dibenci orang ramai di kemudian hari.

Pepys dianggap saksi kepada ketidakupayaan Bloodworth ini. Beliau yang mempunyai hubungan baik dengan Raja England ketika itu, Raja Charles II dan Duke of York telah menasihati mereka untuk merobohkan kediaman yang terkesan. Malah, Pepys sendiri membawa titah baginda agar segera dilaksanakan oleh Bloodworth.

Tetapi bagi Lord Mayor itu, beliau mempunyai sebab tersendiri enggan membenarkan kediaman penduduk yang terbakar dirobohkan oleh pihak tentera. Sebabnya mudah, penduduk masih dihantui trauma Perang Saudara Inggeris termasuk perilaku kejam ayahanda Charles II, Charles I.

Walaupun Charles II berjaya ditabalkan sebagai raja dan elemen republikan dihapuskan pasca-Perang Saudara Inggeris, itu bukan bermakna monarki Inggeris popular dalam kalangan rakyat. Dengan kelibat tentera masih tidak popular di London, perkara terakhir yang dimahukan Bloodworth ialah kekacauan awam tatkala kebakaran besar melanda bandaraya itu.

Jalan-jalan sesak dengan orang ramai yang cuba melarikan diri. Kesesakan sama turut berlaku di Sungai Thames dengan bot-bot cuba membawa seberapa ramai orang keluar. Ketidakcekapan Bloodworth mencetuskan anarki di jalanan dengan penjenayah mencari mangsa mudah. Sementara golongan imigran pula menjadi sasaran serangan perkauman.

Bagaimanapun, kemarahan warga London tidak ditujukan kepada Charles II. Mengikut pelbagai anekdot yang wujud ketika itu, baginda sendiri turun padang membantu memadamkan kebakaran. Keprihatinan dan kesungguhan Charles II membantu sekurang-kurangnya meredakan kesengsaraan yang dialami mereka.

Tindakan pihak berkuasa merobohkan banyak kediaman pada ketika itu berjaya menyelamatkan London daripada musnah sepenuhnya. Tetapi sebaik api berjaya dipadamkan pada 5 September, London ibarat padang jarak padang tekukur. Enam orang dilaporkan mati dalam Kebakaran Besar London. Tetapi bilangan penduduk yang kehilangan tempat tinggal mencecah ratusan ribu orang.

Skala kemusnahan ibu kota England itu mengejutkan ramai pihak di seluruh negara. Lantas, derma kilat dilancarkan bagi membantu mangsa yang terjejas. Charles II turut menghantar bantuan kepada mangsa-mangsa terjejas dan menitahkan segala bantuan yang diperlukan dihantar segera.

Akibat insiden Kebakaran Besar London, Bloodworth disingkirkan dan digantikan oleh Sir William Bolton. Bolton kemudiannya diamanahkan untuk menyalurkan kutipan bantuan berjumlah £12,000. Bagaimanapun, beliau terpaksa meletak jawatan selepas £1,800 hilang dari senarai kutipan.

Lebih merungsingkan semua pihak ketika itu, siapa sepatutnya menanggung kos pembinaan semula termasuk rumah kediaman. Hal ini bermain dalam fikiran ramai penyewa ketika itu. Ini kerana mereka masih diarah membayar sewa kepada tuan rumah walaupun kediaman yang disewa musnah dalam kebakaran. Malah, ada yang tergamak mengarahkan penyewa membina semula rumah yang disewa.

Bagi mengelak lebih banyak pertikaian timbul dan menjamin keadilan kepada semua mangsa, Mahkamah Kebakaran melantik 22 orang hakim untuk membantu mengendalikan kes. Bagi memastikan perjalanan perbicaraan berjalan lancar, penghakiman dibuat dalam tempoh sehari selepas sesi pendengaran diadakan.

Ia bukan sesuatu yang mudah kepada para hakim ini. Ini kerana mereka perlu mendengar ratusan kes – kadang-kadang sehingga mengorbankan waktu cuti mereka. Tetapi pada akhirnya, setiap keputusan yang dibuat memuaskan hati semua responden. Sebagai tanda terima kasih, potret untuk 22 orang hakim ini dibuat antara 1671 hingga 1674.

Selepas tragedi itu, wujud keperluan untuk membina semula London. Beberapa reka bentuk dikemukakan tetapi semuanya ditolak oleh penduduk London. Akhirnya, reka bentuk asal bandaraya itu dikekalkan tetapi dengan beberapa pengubahsuaian.

Pertama, setiap jalan lama London dilebarkan dengan sebatang jalan baru dibina. Kedua, rumah kediaman dibina semula menggunakan batu dan batu-bata.

Ketiga, sistem saliran dan peparitan ditambahbaik dengan Sungai Thames dilengkapi bagan-bagan. Kewujudan bagan-bagan ini membolehkan air disalurkan lebih cepat untuk memadamkan kebakaran. Keempat, bangunan industri termasuk industri yang mengancam penduduk awam ditempatkan di kawasan berpusat dan jauh dari kawasan kediaman orang awam.

Kebanyakan usaha reka bentuk semula London diusahakan oleh arkitek, saintis dan jurutera Sir Christopher Wren. Walaupun reka bentuk pelan pembangunan semula bandar ditolak, beliau berjaya memastikan Katedral St Paul dirobohkan dan dibina semula. Katedral St Paul merupakan sebahagian daripada 51 buah gereja baru yang dibina pasca-Kebakaran Besar London.

Sebelum itu, Wren telah menasihatkan agar monumen tersebut dirobohkan dan dibina semula sebelum insiden kebakaran. Bagaimanapun, nasihat beliau ditolak dengan kerja pengubahsuaian dan penambahbaikan diberi keutamaan. Selepas proses pembinaan semula London dimulakan, Wren mendapat lampu hijau untuk merobohkan dan membina semula katedral berkenaan.

Sejak itu, beliau menghasilkan pelbagai reka bentuk monumen terkenal sekitar London dan England. Ini termasuk hospital-hospital diraja yang didirikan di Greenwich dan Chelsea.

Tetapi siapa sebenarnya yang mencetuskan insiden tersebut? Sehingga hari ini, ia masih gagal dijawab oleh penyiasat dan sejarawan.

Benar, ada orang mengaku sebagai pencetus kebakaran iaitu seorang pembuat jam Perancis bernama Robert Hubert. Tetapi dalam pengakuan asalnya, dia mendakwa kebakaran dimulakan di Westminsters – Kebakaran Besar London tidak pernah sampai ke situ.

Hubert kemudiannya mendakwa dia mencetuskan kebakaran di Pudding Lane. Walaupun ramai orang termasuk hakim meragui kesahihan ceritanya itu, Hubert didakwa sebelum dihukum gantung sampai mati.

Tidak lama selepas itu, beberapa orang kenalannya mendakwa dia bersama mereka sepanjang masa di laut semasa kebakaran berlaku. Sehingga hari ini, tiada siapa tahu mengapa Hubert sanggup membuat pengakuan palsu berkenaan. Yang pasti, kebakaran ini disifatkan sebagai satu kemalangan dan bukannya jenayah terancang seperti didakwa sesetengah pihak.

Sebagai memperingati tragedi yang melanda kota London itu, satu monumen khas dibina berhampiran Pudding Lane. Monument to the Great Fire of London ini dibina oleh Wren dan Robert Hooke atas titah Charles II.

RUJUKAN

History Extra. (2020, 3 September). The Great Fire of London: how the ferocious blaze of 1666 destroyed the capital.

Geoghegan, T. (2010, 30 Jun). The untold story of the Great Fire of London. BBC News.

Nota kaki

Bagan – sinonim kepada markas/pangkalan.


VAR: Penamat Atau Penambah Pertikaian?

Dunia bola sepak sentiasa diselubungi dengan insiden-insiden kontroversi membabitkan kejohanan antarabangsa, kejohanan peringkat benua atau liga domestik. Dari insiden Tangan Tuhan Maradona sampailah gol yang tidak dikira pengadil, sesetengah daripadanya kadang-kadang tidak disedari pengadil. Atas sebab itu untuk memastikan bola sepak mengikut perkembangan semasa, Persekutuan Bola Sepak Antarabangsa (FIFA) dan Badan Persatuan Bola Sepak (IFAB) memperkenalkan teknologi pembantu pengadil video (VAR) sempena Piala Dunia 2018 di Rusia. Bagaimanapun teknologi ini ada pro dan kontranya yang kadang-kadang bikin pengurus dan pemain menggeleng kepala dan pengadil sukar membuat keputusan tepat.

VAR ini hanya boleh digunakan untuk melihat gol atau tidak (dengan bantuan teknologi garisan gol) atau sebarang kekasaran yang membawa kepada gol, keputusan penalti, keputusan kad merah dan mengenalpasti pelaku sebenar kekasaran yang patut dilayangkan kad. Tujuannya ialah mengubah keputusan awal pengadil sekiranya wujud kesilapan jelas dan kelihatan pada keputusan awal. Pembantu pengadil video dan pembantunya akan melihat insiden di monitor-monitor disediakan di bilik operasi video (VOR) dengan bantuan seorang operator main semula (RO). Khidmat mereka akan digunakan sekiranya pengadil meminta atau VAR melihat ada insiden yang patut dilihat semula. Jika tiada kesilapan, tiada komunikasi dengan pengadil tetapi jika sebaliknya, VAR akan berhubung terus dengan pengadil perlawanan. Dari situ, pengadil boleh mengubah keputusan perlawanan atas nasihat VAR atau semakan atas padang (OFR) dengan memanggil pengadil penyemak kawasan (RRA) untuk melihat video bersama pembantu penyemak atau kekal dengan keputusan asal dan tidak memerlukan bantuan OFR. Tiada masalah bagi mereka menghentikan permainan untuk mengubah keputusan atau melihat OFR tetapi tidak sepatutnya berbuat demikian sekiranya mana-mana pasukan dalam kedudukan baik menjaringkan gol.

Sekiranya pengadil mahukan semakan video, beliau boleh membuat garisan segi empat tepat menggunakan jari telunjuk sebagai petunjuk skrin video. Ini mendahului kedua-dua sistem OFR dan juga sebarang perubahan dalam keputusan awal. Jika ada pemain mengada-ada minta semakan video dengan membuat garisan sama, pemain itu akan dilayangkan kad kuning. Begitu juga sekiranya mereka atau pegawai pasukan cuba masuk ke kawasan OFR ketika pengadil menggunakan OFR di mana pemain tersebut dilayangkan kad kuning dan pegawai berkenaan dihalau ke bangku penonton. Semasa melihat, ada beberapa peraturan yang perlu diketahui pengadil. Pertama untuk kesalahan fizikal seperti terjahan keras atau bola terkena tangan, hanya gerak perlahan saja akan digunakan. Video akan dimainkan seperti biasa untuk melihat kekerasan terjahan atau melihat sama ada bola terkena tangan pemain bersifat sengaja atau tidak. Sementara semakan berkenaan gol, penalti dan kad merah kerana menafikan peluang menjaringkan gol pula bermula dari fasa penguasaan bola semasa menyerang (APP) di mana pasukan mneyerang berjaya mendapat bola atau memulakan semula permainan. Sementara semakan lain hanya melibatkan insiden itu saja seperti keputusan ofsaid. VAR ini terdiri daripada bekas atau pengadil bola sepak sekarang.

Bagi David Elleray, pengarah teknikal IFAB merangkap bekas pengadil Liga Perdana Inggeris (PL) melihat VAR akan mengubah rupa permainan bola sepak terutama dari segi kelakuan pemain. Ini kerana pemain akan berfikir berkali-kali sebelum mahu menjatuhkan diri secara sengaja dalam kotak penalti atau melakukan terjahan kasar. Dan sekiranya ia dapat ditambahbaik, maka ia dapat membantu pengadil membuat keputusan tepat yang memuaskan hati semua pihak dan menambahbaik mutu pengadilan. Dari segi kebaikan, ia membantu pengadil membuat keputusan tepat berkenaan gol dan mengurangkan tekanan kepada pengadil kerana mendapat sokongan dari segi teknologi dan kepakaran. Namun dari segi keburukannya, VAR boleh menyebabkan pengadil lambat membuat keputusan, membuat penyokong keresahan dengan apa yang berlaku, terlalu banyak bergantung kepada semua keputusan atau dalam sesetengah kes, tiada akses kepada rakaman ulang tayang dan berlaku masalah pada perisian atau teknologi.

VAR mula diperkenalkan secara rasmi pada tahun 2016 pada satu perlawanan simpanan dua pasukan Major League Soccer (MLS) iaitu New York Red Bull II dan Orlando City B. Dalam perlawanan tersebut, pengadil melayangkan kad merah kepada seorang pemain atas kekasaran yang dibuatnya selepas merujuk kepada VAR dan kad kuning kepada separuh masa kedua atas kekasaran yang tidak disedari beberapa minit sebelumnya. Dan sejak itu ia mula digunakan di beberapa kejohanan besar dan liga domestik seluruh dunia seperti Piala Konfederasi 2017, Piala Kelab Dunia FIFA, MLS, Liga Australia (A-League) dan kebanyakan liga Eropah kecuali PL. Di England, Persatuan Bola Sepak (FA) menggunakannya untuk Piala FA dan Piala Carabao musim 2017-2018.

Bagaimanapun, VAR boleh dianggap banyak mencetuskan kontroversi dan menimbulkan kemarahan ramai pemain, pengurus dan penganalisis bola sepak. Misalnya pada perlawanan ulangan pusingan ketiga Piala FA musim lepas membabitkan Chelsea dan Norwich City menyaksikan rayuan penalti Willian ditolak pengadil walaupun video jelas menunjukkan kekasaran dibuat pemain Norwich ke atas pemain Brazil itu. Pengurus Chelsea, Antonio Conte yang berang dengan keputusan pengadil enggan menggunakan VAR berkata, “Saya rasa kita perlu menambahbaik sekiranya mahu menggunakan sistem baru ini. Hari ini, dalam perlawanan ini, sudah jelas apa berlaku ke atas Willian pada permulaan babak pertama masa tambahan. Saya rasa situasi itu sudah jelas. Saya sudah menontonnya dan itu memang sepatutnya penalti. Amat jelas. Kita sudah menggunakannya di Itali selama enam bulan dan anda boleh membantu mengurangkan banyak kesilapan pengadil.”

Dan siapa tidak boleh lupa perlawanan persahabatan antara Itali dan England awal tahun ini yang berakhir dengan keputusan seri 1-1. Selepas mendahului menerusi jaringan penyerang Leicester City, Jamie Vardy pada separuh masa pertama, England dirobek peluang memalukan Azzurri apabila pengadil Deniz Aytekin merujuk VAR dan menganggap pemain Burnley, James Tarkowski dikatakan memijak kaki pemain sayap Fiorentina, Federico Chiesa dalam kotak penalti tetapi mengikut ulang tayang, ia tidak berlaku. Selepas Lorenzo Insigne menjaringkan gol penyamaan dan sekaligus menyelamatkan maruah Itali, sudah timbul kemarahan dalam kalangan legenda dan bekas pemain bola sepak. Bekas penyerang England, Alan Shearer menyifatkan VAR sesuatu yang memalukan sementara bekas pemenang Kasut Emas Piala Dunia 1986, Gary Lineker menyindir VAR sebagai sesuatu yang menyeronokkan pada Piala Dunia nanti. Bagaimanapun dengan nada serius, beliau mahu ia ditambahbaik menjelang Piala Dunia 2018 kerana tidak mahu ia menjadi punca perbalahan pemain dan pengurusan pasukan yang bertanding.

Dan apa yang diperkatakan Lineker itu menjadi kenyataan apabila VAR sekali lagi menjadi tumpuan semasa Perancis menang 2-1 ke atas Australia dalam peringkat kumpulan C. Perancis menjadi pasukan pertama menjaringkan gol melalui VAR apabila dihadiahkan sepakan penalti Antoine Griezmann selepas VAR melihat pemain pertahanan Socceroos, Josh Ridson mengasari bintang Atletico Madrid, Griezmann dalam kotak penalti. Dan pada perlawanan Argentina-Iceland pula yang berkesudahan 1-1, dua insiden penalti La Albiceleste yang dibangkitkan VAR dinafikan pengadil Poland, Szymon Marciniak. Marciniak juga enggan menggunakan VAR untuk menentukan sama ada Cristian Pavon dijatuhkan atau sengaja menjatuhkan diri 13 minit sebelum perlawanan berakhir walaupun ulang tayang video menunjukkan Birkir Saevarsson dilihat menjatuhkan pemain gantian Argentina itu. Dan situasi ini menggusarkan legenda Manchester United, Gary Neville yang menyifatkan VAR tidak mempunyai kemahiran teknikal untuk membuat keputusan tepat dengan pantas, sekaligus menambah lagi tekanan kepada pengadil.

Mungkin atas sebab inilah, PL memutuskan untuk tidak menggunakan VAR untuk musim baru 2018-2019, sebaliknya digunakan untuk Piala Carabao dan Piala FA musim hadapan. Alasan kebanyakan kelab enggan menggunakan VAR kerana terlalu banyak masalah membabitkan VAR semasa perlawanan Piala FA musim lepas. Antara masalah yang dibangkitkan ialah masalah teknikal dan kurangnya komunikasi antara pengadil dengan VAR sehingga menimbulkan kemarahan ramai. Selain itu, kelab-kelab PL mahu melihat sejauh mana VAR digunakan semasa Piala Dunia dan kempen liga domestik Eropah musim hadapan serta mahu semua pengadil Inggeris mendapat pendedahan mencukupi berkenaan teknologi ini. Kesatuan Bola Sepak Eropah (UEFA) turut mengumumkan tidak menggunakan VAR untuk musim terbaru Liga Juara-Juara Eropah.

Kerisauan PL dan UEFA ada benarnya kerana pada musim lepas, Bundesliga (Divisyen Satu Jerman) sentiasa terganggu dengan masalah teknikal VAR sehinggakan 47% pemain mahukan sistem tersebut dimansuhkan berdasarkan satu kaji selidik oleh majalah sukan Kicker. Pemenang Piala Dunia 1990 merangkap pengarah teknikal Bayer Leverkusen, Rudi Voller memberi komen berkenaan VAR pada Disember tahun lepas, “Saya merasa ingin tahu berkenaan VAR pada awal musim. Tetapi selepas separuh musim, bagi saya ia tidak bagus. Dan saya ragui ianya akan bertambah baik.” Sementara penjaga gol legenda Juventus Gianluigi Buffon menyifatkan VAR digunakan sepanjang masa pada awal musim Serie A sebagai pembunuh keseronokan bola sepak. Jika ia digunakan sekali-sekala, ia pasti memberi keputusan baik kepada bola sepak dan pasukan-pasukan liga. Atas sebab itu, pihak berkuasa bola sepak Itali dan Jerman berusaha menambahbaik kualiti VAR termasuk menambah seorang lagi pembantu untuk menganalisis keputusan dan mempercepat keputusan VAR.

Buat masa ini di atas kertas, VAR merupakan sesuatu yang baik. Tetapi jika ianya gagal diperkemaskan untuk baki saingan Piala Dunia dan saingan liga domestik yang menggunakannya, maka ulangan kecaman dan sindiran berkenaan VAR akan kembali dan lebih keras tonanya lebih-lebih lagi membabitkan perlawanan penting. Dan silap haribulan, apa yang disangka sebagai penamat konflik dan perdebatan mengenai insiden kontroversi sebaliknya menjadi penambah kepada perdebatan yang tidak akan berakhir dan memeningkan kepala pengurusan persatuan, pengurus/jurulatih, pemain dan penyokong.

SUMBER


Korea Selatan Menyimpan Impian Menceburi Pasaran Halal Dunia

Isu makanan halal sememangnya isu penting bagi umat Islam. Dan ini diperkukuhkan lagi menerusi beberapa dalil sama ada al-Quran atau sabda Nabi Muhammad s.a.w. Misalnya, firman-Nya dalam ayat 172, Surah al-Baqarah, “Wahai orang beriman! Makanlah daripada benda baik (halal) yang Kami berikan kepada kamu dan bersyukurlah kepada Allah, jika betul kamu hanya beribadat kepadanya.”

Manakala dalam satu hadis yang diriwayatkan oleh Imam Ahmad bin Hanbal rahimahullah, Rasulullah s.a.w bersabda, “Ada empat keadaan, apabila keempatnya ada pada dirimu, maka segala urusan dunia yang luput darimu tidak akan membahayakanmu: Menjaga amanah, berkata benar, akhlak baik dan menjaga urusan makanan (halal).”

Bagi orang Islam Korea, ini merupakan satu cabaran besar kepada mereka. Ini kerana banyak hidangan Korea mengandungi elemen haram seperti khinzir atau sembelihan yang diragui status kehalalannya. Bagi pemilik restoran halal Korea Eid, Yu Hong-jong, cabaran ini sememangnya mengejutkan.

Hong-jong berkata, “Saya masih ingat rakan-rakan anak lelaki saya yang beragama Islam hanya makan sayur-sayuran dan makanan laut kerana tidak dapat mencari daging halal di Korea Selatan. Saya terfikir, ‘Mengapa tidak saya membuka sebuah restoran halal Korea agar mereka boleh menikmati hidangan-hidangan Korea yang halal?’”

Dia membeli sebuah lot kedai untuk dijadikan restoran pada pertengahan tahun 2014. Begitupun, Hong-jong mengambil masa tiga hingga empat bulan untuk mengumpul keyakinan menyediakan makanan halal kepada orang ramai sebelum Eid dibuka secara rasmi pada Oktober 2014.

Kesukaran sebegini diterjemah menerusi satu kaji selidik yang dijalankan Pertubuhan Pelancongan Korea (KTO) pada tahun 2016. Dalam kaji selidik tersebut, pelancong-pelancong beragama Islam menyifatkan usaha mencari makanan halal sebagai kesukaran yang dihadapi sebaik tiba di situ. Malah, mereka bimbang dengan situasi sesetengah pemilik premis meletakkan sijil halal palsu bagi menarik kehadiran pelancong Muslim.

Ketika ini, dua organisasi bukan kerajaan Korea Selatan yang menyediakan pensijilan halal untuk premis atau produk. Dua organisasi tersebut ialah Persekutuan Korea Muslim (KMF) dan Pihak Berkuasa Halal Korea (KHA). KMF lebih dikenali daripada kedua-dua organisasi ini tetapi hanya mengeluarkan sijil halal kepada 14 buah restoran setakat 2018, sembilan daripadanya di Seoul.

Sementara KHA pula memberi pensijilan halal kepada lima restoran, sekaligus menjadikan 19 restoran halal di negara yang mempunyai populasi umat Islam seramai 200,000 orang itu. Isu ini bukan sekadar membelenggu pelancong dan ekspatriat asing malah mengundang rasa kurang senang warga Korea yang beragama Islam.

Hong-jong menambah, “Kami menggunakan ayam dan daging lembu dalam masakan kami. Ayam boleh dibeli dari sebuah kedai halal tempatan tetapi semua daging lembu diimport dari luar negara. Tiada tempat penyembelihan daging lembu yang halal di Korea Selatan.”

Ini ditambah dengan hakikat pasaran halal Korea Selatan jauh ketinggalan berbanding negara-negara maju yang lain. Misalnya di Britain, kebanyakan pasar raya mereka mempunyai stok daging halal dengan 15% daging yang disembelih mematuhi piawaian halal. Keadaan ini jauh berbeza di Korea Selatan yang hanya mempunyai 0.4% daging yang disembelih secara halal.

Jika ada menyangka Seoul sekadar berpeluk tubuh dalam isu ini, anda salah. Semasa era Presiden Park Geun-hye, kerajaan cuba membina kompleks penghasilan makanan halal di Iksan, sebuah bandar di barat Korea Selatan pada tahun 2015. Tetapi projek tersebut kemudiannya dibatalkan setahun kemudian selepas mendapat tentangan hebat daripada pihak media dan beberapa pertubuhan kebangsaan Kristian Korea Selatan.

Dengan pasaran halal dijangka bernilai AS$2.6 trilion pada tahun 2024, pasaran ini dilihat boleh membuka satu lagi peluang ekonomi untuk Korea Selatan. Tetapi berikutan tidak tahu dengan budaya orang Islam, ini menjadi satu halangan kepada entiti-entiti Korea menceburi pasaran berkenaan.

Bukan satu rahsia usaha ini cuba digerakkan secara agresif oleh pihak kerajaan. Pada tahun 2015, Presiden Geun-hye mengadakan lawatan ke Emiriah Arab Bersatu (UAE) dengan harapan dapat berunding dengan kerajaan negara itu untuk mendapatkan pengiktirafan sijil halal yang dikeluarkan KMF.

Dan Korea Selatan mempunyai sebab kukuh untuk menceburi pasaran halal. Sebelum ini, kebanyakan fokus eksport Seoul tertumpu kepada sekutu dan rakan kongsi serantau. Tetapi selepas bertelagah dengan China pada tahun 2016 berkenaan isu sistem peluru berpandu THAAD keluaran Amerika Syarikat, pertelagahan tersebut memberi kesan kepada sektor-sektor ekonomi negara itu termasuk pelancongan.

Justeru, tidak hairanlah mengapa Geun-hye mahukan UAE dan Indonesia mengiktiraf sijil halal yang dikeluarkan KMF. Dengan pengiktirafan tersebut, ia memberi lebih banyak suntikan kepada eksport Korea Selatan di luar negara termasuk di negara-negara Islam. Ketika ini, sijil KMF diiktiraf di Malaysia dan Singapura tetapi belum disahkan oleh UAE dan Jakarta.

Di sebalik semua ini, itu tidak menghalang banyak syarikat daripada menceburi pasaran halal. Ada pula yang sanggup berbelanja untuk beradaptasi dengan budaya orang Islam. Misalnya, pasar raya Lotte membuka bilik solat kepada orang Islam di salah satu cawangan pasar rayanya di Seoul. Sementara beberapa hotel mewah Korea Selatan kini menawarkan sajian halal kepada para tetamunya.

Begitupun, itu tidak bermakna masyarakat Korea hari ini sudah beradaptasi dengan aspek kehidupan Muslim. Dr Md Niamul Haque, seorang penyelidik di Universiti Kebangsaan Incheon mengakui teringin menunaikan solat Jumaat di masjid. Tetapi beliau merasakan sukar berbuat demikian kerana majikan dan rakan-rakan sekerja tidak memahami sebab beliau berbuat demikian atau memperuntukkan masa untuknya.

Bagi Hong-jong pula, isu makanan halal bukan sekadar isu perniagaan semata-mata tetapi lebih kepada isu cara hidup Muslim. Sebelum memeluk Islam, dia yang beragama Kristian fahaman Roman Katolik sebelumnya tinggal bersama anak lelakinya yang sudah memeluk Islam. Tempoh tersebut memberi peluang kepadanya mengenali agama yang syumul itu.

Hong-jong menambah, “Saya mempunyai banyak keraguan terhadap Katolikisme. Banyak persoalan saya yang dijawab oleh Islam.” Tidak lama selepas dia memeluk Islam, isteri dan anak lelaki keduanya turut mengikut jejak langkah sama.

Bagi pemain-pemain industri pula, mereka berharap menerusi memorandum kerjasama yang dimeterai antara Presiden Moon Jae-in dengan Perdana Menteri ketika itu, Tun Dr Mahathir Mohamad pada tahun 2019 dapat melancarkan lagi usaha mereka menyertai pasaran halal. Bagaimanapun, selagi isu pensijilan halal tidak diselesaikan termasuk pengiktirafan sijil KMF, agak sukar bagi mereka berbuat demikian.

Satu solusi  yang dicadangkan Agensi Promosi Pelaburan Intra-Korea (KOTRA) ialah mendapatkan terus sijil halal yang dikeluarkan oleh Jabatan Kemajuan Islam Malaysia (JAKIM). Timbalan Pengarah KOTRA bagi unit New Southern Policy, Bok Deok-gyu melihat sijil itu tiket kepada akses pasaran halal memandangkan ia diiktiraf di seluruh dunia.

Bagaimanapun, tambahnya, “Ia akan mengambil masa yang lebih lama dan perbelanjaan lebih untuk mendapatkan sijil halal JAKIM – sekitar 15 juta won per produk termasuk tambang perjalanan pegawai Malaysia. Pada masa ini, pilihan terbaik ialah mendapatkan sijil halal KMF terlebih dahulu.” Ini memandangkan sijil KMF antara sijil halal yang diiktiraf oleh JAKIM.

Justeru, pemain-pemain industri Korea yang berminat menceburi pasaran halal harus berusaha mendapatkan sijil halal terlebih dahulu. Ya, promosi itu penting tetapi tanpa sijil yang dimahukan, bagaimana pembeli yakin dengan status halal produk? Kesedaran pembeli terhadap isu halal semakin bertambah dan perkara ini harus diambil berat jika mahu berjaya dalam pasaran ini.

RUJUKAN:

Min-kyung, Jung. (2019). Korean firms struggle to enter halal market. The Korea Herald. http://www.koreaherald.com/view.php?ud=20190411000551

Juwon, Park. (2018). Can South Korea Tap into Growing Halal Market?. Korea Expose. https://www.koreaexpose.com/south-korea-tapping-halal-market/


Arkib Sejarah Vatikan Bongkar Rahsia 1200 Tahun

Pada 10
Februari 2013, Paus Benedict XVI telah meletakkan jawatan dan keluar dari
tampuk kesucian di Bandar Vatican. Keputusan ini dibuat berdasarkan integriti
atas keuzurannya. Jarang sekali seorang paus berundur dengan perletakkan
jawatan. Sebelum beliau, hanya Paus Gregory XII sahaja yang berbuat sedemikian
oleh kerana perpecahan agama dibawah pentadbirannya. Itupun berlaku sekitar
1415. Keberangkatan Benedict XVI membuka tirai kepada pembawaan seorang paderi
besar dari Argentina bernama Jorge Mario Bergoglio.

Setelah diangkat menjadi paus, Jorge dinamakan Francis, dan bertahun-tahun kemudian jelas pembaharuan yang dibuat. Beliau banyak menyentuh tentang isu-isu semasa, terutamanya sekali kes didiamkan seperti pencabulan kanak-kanak pada tangan paderi tidak bertanggungjawab. Pada Mei 2017, beliau mengaku bahawa Vatican menyimpan 2,000 kotak kes-kes pencabulan seksual.

Berkurun
lamanya Vatican mengamalkan prinsip berasingan (isolationism) yang mana terlalu
banyak perkara dirahsiakan. Pada 29 Oktober 2019, Paus Francis mengumumkan
suatu keputusan mengejut bahawa arkib sejarah Vatican bakal dibuka yang mana
koleksi jutaan dokumen 1,200 tahun dinyahrahsiakan secara rasmi.

Arkib
ini dipercayai menyimpan warkah perceraian yang membatalkan perkahwinan Raja
Henry VIII bersama Catherine dari Aragon. Perjalanan kes Galileo Galilei pun
dipercayai disimpan juga. Apa yang bakal didedahkan semestinya membuat ramai
dalam kalangan paderi menggigit jari pun. Sungguhpun begitu, Francis
berpendapat bahawa Gereja Katolik tidak perlu takut akan keadilan.

Semestinya
seluruh dunia, terutamanya kaum Yahudi, menantikan detik-detik berbaki untuk
mengetahui tentang Paus Pius XII. Memimpin Katolik semasa Perang Dunia Kedua,
Pius XII dikecam hebat atas dakwaan beliau tidak begitu membantu mangsa-mangsa
Yahudi yang dianiayai rejim fasisme Jerman. Sedangkan beliau begitu lantang
sampai mengkafirkan orang-orang Kristian yang menjulang ideologi komunisme.
Pendiriannya terhadap komunisme merupakan antara punca Katolik diusir, dihalau
dan dianiayai puak fanatik komunis di sebalik tirai merah.

Toleransi
aneh yang diberikan kepada 4d0lf H1tler mencetuskan kontroversi terhadap
imejnya (sekaligus Gereja Katolik). Seorang penulis bernama John Cornwell siap
mengeluarkan buku dengan tajuk H1tler’s
Pope pada tahun 1999. Cornwell mengakui beliau mencuri masuk ke bahagian
arkib dan menemui bukti bahawa Pius XII membantu H1tler hentikan penentangan
Katolik terhadap N4zisme di Jerman sebelum naik jadi paus lagi. Dalam buku
tersebut, Pius XII dituduh dengan tidak tahu malu menunggang kemenangan
tentera-tentera bersekutu dalam Perang Dunia Kedua lagi.

Sensasi
media yang dijana buku tersebut memaksa Gereja Katolik dibawah Paus John Paul
II untuk membuat suruhanjaya sejarah bagi mendapatkan kepastian tentang
penglibatan Pius XII. Kesimpulan daripada suruhanjaya ini tidak meyakinkan
sesiapa, kerana enam sarjana terlibat tidak mempunyai akses kepada arkib-arkib
yang bakal dibuka. Mereka sendiri membatalkan kajian selepas Gereja enggan
berikan kebenaran, yang hanya mengundang aib sahaja.

Pembukaan
ini semestinya boleh memberikan nokhtah terakhir yang diperlukan untuk
menghakimi pendirian Pius XII. Vatican dipercayai menyimpan catatan sebanyak 17
juta sahaja mengenai Pius XII. Tentu sekali perkara ini boleh meletakkan
kesimpulan rapi yang mungkin menggegarkan lagi integriti Gereja. Apa-apa pun
tiada keadilan boleh diperjuangkan kerana Pius XII sudahpun meninggal dunia
pada 9 Oktober 1958.

Sungguhpun
begitu, keputusan yang diambil Francis sememangnya suatu kejutan atas
pergolakannya menentang barisan ultra-konservatif Katolik. Kelantangannya
mengecam tindakan-tindakan paderi terhadap kanak-kanak pun tidak disukai ramai.
Apa yang pasti disini, rahsia dalam Gereja bakal tersebar lagi kerana terlalu
ramai menantikan hari untuk masuk ke Arkib Apostolik Vatican yang diasaskan
pada tahun 1612.

RUJUKAN:

Archives
will reveal the truth about Pope Pius XII-https://www.theatlantic.com/ideas/archive/2019/03/archives-will-reveal-truth-about-pope-pius-xii/584080/

Archives
will reveal truth about Pope Pius XII-https://www.theatlantic.com/ideas/archive/2019/03/archives-will-reveal-truth-about-pope-pius-xii/584080/

Arkib
sejarah Vatican dedah ‘rahsia’ 12 abad – https://www.bharian.com.my/rencana/sastera/2019/10/622556/arkib-sejarah-vatican-dedah-rahsia-12-abad?fbclid=IwAR3rcJCYvz9iMmXFISk9ODLX0TlAEPY6LyLqn5U2AKn0t4iNTnP2GFR_6-8

Church
not afraid of history: Pope Francis to open secret Pius XII archives – https://www.reuters.com/article/us-pope-archives/church-not-afraid-of-history-pope-francis-to-open-secret-pius-xii-archives-idUSKCN1QL11Q


The Platform: Filem Terbaru Di Netflix

“The Platform” adalah sebuah alegori yang memaparkan sosial manusia dalam keadaan paling lapar dan paling gelap.

– Memaparkan sifat tabii manusia itu jahat tidak kira keadaan
– Memaparkan kelaparan tidak dapat dikenyangkan dengan pengetahuan
– Mengkritik sistem kelas dan kapitalism
– Memaparkan orang muda sebagai mesej & harapan untuk mengubah sistem
– Setiap watak mempunyai simboliknya sendiri

1. Apa sebenarnya sifat tabii manusia mempunyai pelbagai perdebatan. Tetapi filem ini memaparkan sifat tabii manusia itu jahat dan mementingkan diri.

Idea ini sering dipromosikan oleh aliran legalism dan Thomas Hobbes dalam usaha untuk membina kerajaan yang ketat dan keras.

Menurut Hobbes, manusia sifatnya bukanlah makhluk yang suka hidup bermasyarakat. Manusia sejenis haiwan yang didorong menurut kepentingan dirinya oleh nafsu makan dan syahwat.

Manusia jahat boleh berada di mana-mana kelas. Dalam filem ini, kelas atas terkenal dengan sifat kurang belas kasihan dan kelas bawah terkenal dengan kepentingan dirinya.

Tetapi manusia di kelas atas yang selesa berpotensi untuk menjadi baik dan menahan diri daripada menjadi jahat seperti yang dilakonkan oleh watak Trimagasi. Secara saintifiknya, kadar jenayah memang lebih tinggi dalam kalangan kelas bawahan berbanding kelas atasan kerana pelbagai faktor persekitaran yang buruk mendorong ke arah perbuatan tersebut.

“No man can worship God or love his neighbor on an empty stomach.”

2. Dalam filem ini, setiap banduan boleh bawa apa saja ke dalam “The Platform”. Watak utama, Goreng (Ivan Massague) membawa buku.

Goreng dipaparkan sebagai watak yang baik dan buku yang dibawa mungkin boleh menjadi simbol bahawa buku dapat menyelamatkan dirinya daripada kegilaan yang didorong persekitaran yang berkecamuk.

Tetapi akhirnya, Goreng sendiri terpaksa makan setiap helaian bukunya untuk mengenyangkan perutnya. Tidak peduli apa terjadi pada bukunya sebagai simbolik tidak pentingnya pengetahuan pada saat ini, dia harus makan untuk hidup.

Apabila kita mahu menyelamatkan orang miskin, pengetahuan dan buku bukanlah asas yang perlu diutamakan, tetapi keperluan asas mereka seperti makanan yang perlu didahulukan.

Bagi mereka kenyang dahulu sebelum kita sembang ilmu sampai ke Bulan. Secara saintifiknya, keselesaan hidup memberikan kelebihan untuk manusia menjadi lebih cemerlang dalam pengetahuan berbanding sebaliknya.

“Poverty is not lack of character. Poverty is lack of cash.”

3. Goreng dan Baharat (Emilio Buale Coka) berhasrat untuk keluar daripada “The Platform” dan mereka diberitahu sistem perlu diubah melalui simbol. Akhir sekali mereka menemui anak kecil yang masih berada dalam keadaan begitu baik, cuma lapar. Anak kecil ini mesej.

Walaupun saya tidak begitu setuju, saya faham anak ini adalah mesej untuk mengubah sistem sebagai simbol orang muda adalah pemicu dan penggerak pada perubahan.

Ataupun boleh jadi, anak ini merupakan mesej bahawa yang menjadi mangsa sebenar dalam mana-mana sistem yang lemah ialah anak kecil.

4. Apakah metafora bagi setiap watak dalam filem “The Platform”?

Goreng – pada saya Goreng ialah watak simbolik yang menunjukkan golongan yang baru melangkah ke alam dewasa. Yang masih belum mengenali bagaimana dunia sebenar berfungsi. Masih idealistik dan banyak mempersoalkan persekitaran di sekelilingnya.

Dia bawa buku kerana orang muda sering diberikan candu bahawa ilmu adalah satu-satunya peralatan yang boleh menyelamatkan pelbagai keadaan walaupun hakikatnya tidaklah betul sepenuhnya.

Trimagasi – watak seorang tua yang telah makan asam garam. Orang yang dah kenal dengan dunia. Watak ini adalah golongan yang menerima realiti seadanya dan beradaptasi dengan realiti tersebut. Trimagasi agak pesimis dan tidak begitu optimistik apabila digesa untuk melakukan perubahan.

Kalau ada orang muda yang berjuang untuk melakukan perubahan, mereka akan berhadapan dengan golongan seperti Trimagasi. Dia akan cakap, “Aku dah makan asam garam, kau baru setahun jagung, benda ini tak boleh pakai.”

Imoguiri – watak yang menyokong dan mempromosi (advocate) tentang suatu ideologi tetapi jahil dengan kelemahan ideologi tersebut.

Dalam filem ini, Imoguiri adalah penyokong pentadbiran “The Platform” dan dia pernah bekerja dengan petadbiran (the administration) merupakan simbolik bahawa seolah-olah di betul-betul memahami suatu ideologi tersebut tetapi apabila diaplikasikan pada realiti, baru dia sedar akan kelemahannya.

Orang macam ini di mana-mana. Mereka yang kuat berpegang suatu ideologi akan jahil akan kelemahan ideologi tersebut.

Miharu – watak yang memaparkan mangsa sebenar keadaan. Tiada orang percaya bahawa bahawa dia tengah cari anaknya dan anggap dia sedang berdelusi. Mangsa begini adalah mangsa dalam pelbagai keadaan dan persekitaran.

Pengarah filem ini, Galder Gaztelu-Urrutia menyatakan dalam temu ramahnya bahawa, dia membiarkan penonton berimaginasi sendiri apa yang kita boleh dapat daripada filemnya. Ketika ditanya, dia memang banyak tidak jawap kenapa begitu dan kenapa begini.

IMDb: 7/10
Rotten Tomatoes: 84/100
Metacritic: 73/100


Subang Emas Viking Era Rom Ditemui

Bagi pengesan artifak Frants Fugl Vestergaard, 54, rutin sehariannya ialah membawa pengesan logam di kawasan lapang dengan harapan menemui sebarang artifak berharga. Di padang berhampiran Bøvling di Jutland Barat, Denmark, padang tersebut telah diimbas berkali-kali tanpa hasil. Tetapi untuk pencarian kali ini, Vestergaard terkejut kerana menemui subang emas abad ke-11/ke-12 era Rom Timur/Byzantine!

Pengkaji arkeologi percaya subang ini dihasilkan sama ada di Byzantium atau Mesir. Ini sekaligus menunjukkan orang Viking mempunyai hubungan di setiap kota sepanjang Laut Mediterranean. Ia kini merupakan sebahagian daripada pameran bertajuk Togtet (Pelayaran) di Muzium Negara Denmark. Pameran ini berkisar tentang kisah pelayaran orang Viking ke Timur Tengah.

Menariknya, tiada satu artifak subang Viking dalam rekod yang menyamai subang yang ditemui. Bagi inspektor muzium Peter Pentz, ini bermakna artifak tersebut unik dan pertama seumpamanya ditemui di Scandinavia. Tambahnya, artifak sebegini selalunya ditemui di makam-makam diraja dan bukan kawasan padang rawak Denmark.

Subang tersebut berbentuk bulan sabit dan diperbuat daripada plat emas. Ia kemudiannya diletakkan dalam bekas yang diperbuat daripada benang emas sebelum dihias dengan bebola dan reben emas. Ia turut dilapisi dengan enamel yang bermotifkan dua ekor burung di atas sebatang pokok. Walaupun ia sedikit retak, ia jelas melambangkan pokok kehidupan.

Analisis pengkaji mendapati jenis barang kemas ini dikenali terutama di Syria dan Mesir atau Byzantium dan Rusia. Hasil pembuatan subang ini serupa dengan salib Dagmark – relik Byzantine yang dihasilkan sekitar abad ke-11 atau ke-12 Masihi. Disebabkan tempoh pembuatannya yang sama, pengkaji arkeologi percaya ia diterima bukan kerana aktiviti perdagangan. Tetapi ia didermakan oleh raja atau maharaja Rom.

Ini menjelaskan mengapa salib Dagmark ditemui dalam sebuah makam milik seorang permaisuri di Gereja St. Bendt, Ringsted, Denmark pada 1683. Dalam kes subang ini, mereka percaya ia diberi oleh maharaja Rom kepada salah seorang pengawal Viking yang dipercayainya sebagai tanda penghargaan. Semasa pemerintahan Byzantine, bukan perkara asing pahlawan-pahlawan Viking direkrut sebagai pengawal-pengawal maharaja.

Ini turut disahkan dalam banyak saga Viking. Dalam sesetengah kisah, ada orang Viking yang pulang dari sebelah timur dengan membawa kain sutera dan sen.ja.ta berkualiti. Dalam sesetengah kes, mereka diberi hadiah oleh bekas majikan mereka termasuk Maharaja Rom Timur. Subang ini diberi sebagai hadiah oleh baginda tetapi entah bagaimana, boleh tercicir di padang berhampiran Bøvling.

RUJUKAN

Chadwick, J. (2021, 10 Disember). Stunning gold earring discovered in Denmark may have been gifted by the Emperor of Byzantium to a Viking chief 1,000 years ago, experts claim. Daily Mail.

Sumber gambar: Muzium Negara Denmark


Bagaimana Jumlah ‘Like’ Di IG Mempengaruhi Mental Manusia?

Instagram
telah menjalankan sebuah eksprimen sosial untuk menyaksikan apa akan berlakunya
sekiranya mereka mematikan paparan bilangan like
pada setiap hantaran mereka. Sekiranya anda mempunyai akaun Instagram, anda
mampu melihat jumlah bilangan like tersebut,
tetapi pengikut anda tidak dapat melihatnya. Mereka boleh klik dan lihat siapa
yang menyukai gambar anda, tetapi mereka perlu mengira senarai tersebut untuk
mendapatkan jumlahnya.

Eksperimen
tersebut dijalankan di enam buah negara – Australia, Brazil, Canada, Ireland,
Italy, Japan dan New Zealand. Eksperimen ini merupakan tindakan Instagram yang
berani, tetapi ia menjadi satu keperluan – terdapat kebimbangan mengenai kesan
media sosial terhadap kesihatan mental dan keyakinan diri remaja.

Simbol like telah menjadi teras utama dalam banyak platform media sosial – baik Instagram, Facebook atau Twitter. Menerima jumlah like yang banyak memberikan kita perasaan seperti selebiriti. Jumlah yang banyak menandakan anda telah melakukan ‘tindakan’ yang bagus di mata netizen. Jumlah ini juga agak berguna dan berkuantitatif bagi menggambarkan bahawa anda mempunyai kemahiran dalam menghasilkan gambar ataupun lukisan yang bagus. Dalam eskperimen, anda masih mampu menerima jumlah like yang banyak tetapi cuma anda sahaja yang ketahui, bukan pengikut anda.

Walaupun
begitu, kesan terhadap kesihatan mental hasil daripada mengira jumlah like oleh pengikut tidak boleh
diabaikan. Reka bentuk media sosial sering mempromosikan perbandingan sosial
antara diri anda dan orang lain. Anda tidak perlu meluangkan masa yang banyak
untuk menjumpai orang yang kehidupannya, rupa paras mereka, kejayaan mereka dan
kemahsyuran mereka lebih baik daripada anda. Hasilnya, orang muda mudah berasa
tidak berguna dan tidak layak.

Laporan dari The Associated Press-NORC Center for Public Affairs Research mendapati bahawa media sosial membuatkan orang muda lebih rapat dengan rakan-rakan mereka (78%), lebih celik maklumat (49%) dan lebih rasa berhubungan ahli keluarga sendiri (42%). Walau bagaimanapun, ramai juga remaja yang rasa tertekan untuk sentiasa menunjukkan versi diri mereka yang terbaik di Instagram (15%), maklumat yang terlalu berlebihan (10%), rasa terbeban (9%) serta ketakutan dalam rasa ketinggalan (9%). Bergantung pada set minda pengguna, kadangkala media sosial memberikan kesan positif, kadangkala negatif.

Walaupun
tiada paparan jumlah like, ruangan
komen turut mampu menjadi ukuran yang kuat dalam menunjukkan bagaimana manusia
berinteraksi dengan suatu hantaran/gambar di Instagram. Komen terdiri daripada
pelbagai bentuk yang lebih luas maksudnya berbanding like seperti emoji, esei, komen pendek dan sebagainya. Maka, komen
turut memberikan kesan pada emosi dan keyakinan diri individu. Terutamanya
komen itu sendiri boleh berbentuk positif dan negatif.

Maklum
balas yang diterima ketika eksperimen di Australia agak bercampur baur. Ramai
yang bersungut dengan perubahan yang dibuat oleh Instagram dan rasa
dimanipulasi oleh platform tersebut. Mereka berhujah perubahan tersebut akan
mengurangkan daya tarikan Instagram, lebih-lebih mereka yang menggunakan
Instagram sebagai platform perniagaan.

Sebahagian remaja lain memuji tindakan Instagram atas usaha untuk memperbaiki kesihatan mental pengguna. Mereka merasakan sesuatu yang berbeza terhadap perubahan tersebut. Perubahan ini memberikan potensi kepada pengguna untuk tinggalkan Instagram sekiranya mereka merasakan platform tersebut tidak memberikan apa-apa manfaat lagi kepada mereka. Kesannya, Instagram dapat membuka pasaran sosial yang baru di mana tiada lagi jumlah like dipaparkan. Kita mungkin boleh skeptikal tentang kebimbangan industri media sosial yang mampu peroleh keuntungan tanpa melakukan eksperimen ini yang berpotensi membuatkan pengguna meninggalkan Instagram. Tetapi sekiranya eksperimen ini jujur, maka Instagram telah melakukan eksperimen sosial yang sangat berharga untuk membaik pulih kesihatan mental.

RUJUKAN:


Bayi Boleh Nilai Kita Hensem Atau Tidak

Dengan hanya melihat sebuah cermin, pasti ramai yang berkebolehan untuk menilai penampilan wajah mereka sendiri, sehingga menaikan sifat keyakinan diri dan bersemangat untuk berada di tempat yang dikelilingi ramai orang. Tetapi tahukah anda, sebenarnya bayi yang lingkungan 3 hingga ke 6 bulan lebih sudah sudah tahu menilai, mengukur dan mendikriminasikan penampilan dan kecantikan wajah seseorang?

Kajian psikologi dahulu pernah melaporkan bahawa bayi yang sekitar 3 hingga ke 6 bulan boleh diskriminasi dan menilai secara visual terhadap muka perempuan dewasa. Perkara tersebut mengejutkan semua orang kerana tidak disangkakan mereka boleh mendiskriminasikan wajah penampilan seseorang. Para pengkaji lain juga mendapati bahawa bayi melihat wajah lebih lama, jika wajah orang dewasa tersebut lebih menarik berbanding wajah yang tidak.

Ada tiga buah eksperimen yang dikendalikan di University Of Texas Austin, oleh 4 orang ahli psikologis untuk mengetahui sama ada seorang bayi yang berumur 3 hingga ke 6 bulan berkebolehan untuk menilai penampilan seseorang.

Berdasarkan analisa keputusan ketiga-tiga buah eksperiment tersebut, kesetiap bayi-bayi yang diuji memberi keputsan yang signifikan. Bayi-bayi tersebut lebih lama melihat terhadap wajah yang lebih tertarik daripada wajah yang biasa. Keputusan yang lain juga wanita dewasa yang berkulit hitam juga lebih lama dilihat oleh bayi-bayi tersebut. Secara tambahan, bayi sendiri juga boleh menilai penampilan  wajah bayi yang lain, tidak setakat golongan dewasa.

Secara kesimpulanya, Jika seorang bayi itu melihat wajah anda lebih lama,kemungkinan besar penampilan anda tertarik bayi tersebut, tetapi jangan sedih apabila anda mendukung bayi tersebut, tiba-tiba menangis melihat wajah awak, bayi tersebut tidak tertarik atau menganggap wajah anda menakutkan.

RUJUKAN:

Langlois, J. H., Ritter, J. M., Roggman, L. A., & Vaughn, L. S. (1991). Facial diversity and infant preferences for attractive faces. Developmental Psychology, 27(1), 79.

Artikel dikirimkan oleh Hazwan Mohaimin untuk The Patriots.


Tradisi Memburu Bersama Helang Bangsa Mongol

Tradisi helang pembu-ru yang sebati dengan budaya Mongol ini dikenali sebagai tradisi sayat dan ia telah pun berusia lebih dari seribu tahun. Genghis Khan dipercayai pernah melibatkan diri di dalam sukan yang dianggap sebagai ‘seni’ di kalangan masyarakat nomad di Kazakhstan hari ini. Bahkan Marco Polo sendiri pernah menggambarkannya.

Dikatakan, semasa era Empayar Mongol, seekor helang dan kuda yang baik memiliki persamaan dari segi harga dan kedua-duanya memberikan nilai prestij kepada pemiliknya. Orang Kazakh mewarisi sukan ini dari nenek moyang Turkik dan Mongol mereka dan mereka telah pun mula mempraktikkannya ketika Kazakh mula muncul sebagai sebuah kumpulan etnik pada abad ke-15.

Helang pembu-ru pada asalnya hanya dikaitkan sebagai sejenis aktiviti golongan elit. Menjadi satu kebiasaan sekiranya kelas pemerintah seperti seorang Khan akan memiliki beberapa ekor helang pembu-ru dan juga puluhan spesis burung pemang-sa yang lain.

Hari ini ia hanya dipraktikkan sebagai salah satu daya tarikan bagi pelancong di Kazakhstan dan Kyrgyzstan. Manakala di beberapa tempat lain, ia terus hidup dan diamalkan sebagai bidang pekerjaan di wilayah-wilayah yang didominasi etnik Kazakh di barat Mongolia.

Di sana, pembu-ru kebiasaannya akan membu-ru musang dan tupai tanah untuk mendapatkan bulu dan daging mereka. Di Kazakhstan, budaya helang pembu-ru dihidupkan semula. Kejohanan sayat diadakan pada setiap tahun di Ekan Tau (150 kilometer dari Almaty).

Helang biasanya dilepaskan untuk membu-ru rusa, musang, atau binatang-binatang kecil yang lain, helang akan terbang mencari sasaran kemudian meluncur ke arah mereka dan jika perlu, helang akan membu-nuh mereka.

Tetapi selalunya ia juga mampu membu-nuh serigala yang masih muda. Kadang-kadang helang akan berbu-ru secara berpasangan, seperti yang mereka lakukan di alam liar. Burung helang amat jarang gagal menangkap mang-sanya, mereka juga kebiasaannya akan segera membu-nuh mang-sa mereka dengan cara mematahkan leher menggunakan cakarnya yang sangat kuat.

Penggunaan helang pemang-sa untuk membu-ru serigala lazimnya dilakukan di Asia Tengah. Orang Kyrgyz secara tradisinya menggunakan helang emas, yang dikenali sebagai berkut, untuk membu-ru serigala.

Pada masa yang lalu, serigala merupakan haiwan yang penting kerana mereka menyediakan bahan untuk membuat pakaian yang sangat penting untuk kelangsungan hidup orang-orang nomad ketika menghadapi musim sejuk yang teruk. Burung helang digunakan untuk melum-puhkan serigala dengan meletakkan sebelah kakinya di bahagian belakang leher dan kaki yang lain di bahagian rusuk yang lebih dekat dengan jantung dan paru-paru.

Pembu-ru biasanya hanya menggunakan helang terhadap anak serigala, kerana serigala dewasa mampu mendominasi pertem-puran walaupun helang yang digunakan sangat berpengalaman. Sekiranya helang kehilangan walau satu jari kaki, ia telah mengurangkan keupayaan helang dengan begitu ketara untuk menundukkan mang-sanya.

Helang emas digunakan oleh pembu-ru helang Kazakhstan. Ia merupakan spesis burung helang yang besar dengan lebar sayap hingga dua setengah meter (lapan kaki). Sesetengah helang ada yang terlalu besar sehingga pembu-ru mereka terpaksa bergelut untuk mengawalnya.

Selepas merdeka dari pemerintahan Soviet pada tahun 1991, helang emas dijadikan sebagai simbol kebangsaan bagi negara Kazakhstan. Kerana itulah kita boleh melihat imej burung helang emas berada pada bendera kebangsaan Kazakhstan.

Seekor helang emas yang berkualiti bernilai $ 12,000 atau lebih dan berupaya untuk membu-ru selama 30 tahun atau lebih. Kebanyakan pembu-ru yang melatih dan memelihara beberapa ekor helang di sepanjang hayatnya, kebiasaanya akan melepaskan ia ke alam liar selepas melebihi 10 tahun. Helang emas adalah helang pembu-ru yang mahir, bahkan dikatakan mengatasi keupayaan helang botak yang digunakan di Amerika Syarikat.

Helang emas adakalanya boleh menjadi sangat berbahaya.  Kadang-kadang mereka boleh bertindak di luar kawalan dan bahkan membahayakan pemiliknya. Helang emas telah diketahui pernah melepaskan kemarahan mereka kerana perbu-ruan yang gagal terhadap pemilik atau kudanya. Bahkan pernah ada laporan tentang pembu-ru yang kehilangan mata akibat dise-rang helang emas.

Seorang pembu-ru yang menggunakan helang akan dikenali sebagai berkutchi. Mereka melaksanakan pembu-ruan dengan menunggang kuda. Objektif utama seekor helang pembu-ru sangat ringkas, iaitu menangkap mang-sa dan mencengkamnya untuk satu tempoh yang cukup lama sehingga pembu-ru tiba dan memu-kul mang-sanya sehingga ma-ti.

Helang akan diberikan sepotong daging sebagai upah bagi setiap perbu-ruan yang berjaya. Mata helang akan ditutup ketika mereka tidak membu-ru agar helang kekal dalam keadaan yang tenang. Semasa membu-ru di musim sejuk, ketika suhu menurun hingga ke empat puluh darjah celsius ke bawah, helang akan diselimuti dan dibalut dengan kulit dan kain berbulu agar ia kekal merasa hangat.

Cara Menjinakkan Helang

Helang dijinakkan dengan menambat bahagian pergelangan kakinya dengan tali kulit dan diikat pada blok kayu. Setiap kali helang itu cuba terbang, ia akan terbalik.  Selepas kira-kira dua hari, helang itu akan keletihan dan menjadi jinak. Ia kemudian boleh didekati dan dilatih untuk terbang pergi dan kembali oleh berkutchi.

Helang muda biasanya ditangkap ketika berusia sekitar dua tahun.  Untuk menangkap seekor helang, seorang berkutchi akan membuat pe-rangkap yang biasanya dalam bentuk jaring tenunan tangan, tujuh batang kayu, tiga ekor arnab beku dan seekor gagak hidup. Jaring akan digantung menggunakan batang yang dipacak.

Ketika helang meluncur ke bawah untuk mengambil umpan yang disediakan, ia akan menakut-nakutkan gagak yang ditambat pada jaring hinggalah jaring itu dijatuhkan lalu memerangkap sang helang.

Latihan seekor helang pembu-ru memakan banyak masa, biasanya sekitar tiga hingga empat tahun dan ia mestilah hanya dilakukan oleh seorang berkutchi sahaja serta memerlukan penjagaan harian yang berterusan secara konsisten.

Apabila helang hampir dewasa, pelatih akan memperkenalkan ia dengan kulit binatang dan jenis bulu yang mahu dibu-ru sehingga helang terbiasa dengan bau dan ciri-ciri mang-sa. Semua ini akan dilakukan dengan arahan khas.

Latihan diteruskan dengan mengheret bulu musang yang diikat di belakang kuda yang berlari. Tidak semua helang boleh dilatih dengan begitu baik, tetapi lazimnya semua helang akan menunjukkan kesetiaan yang tinggi.

Walaupun tidak ditambat, mereka akan sentiasa kembali atau terus menunggu pemiliknya setelah berjaya menyambar mang-sanya. Seorang berkutchi yang mahir adakalanya boleh mengarahkan helang untuk membu-nuh mang-sanya dengan hampir tidak meninggalkan sebarang kesan cakaran pun pada bulunya.

Kebanyakan golongan konservatif di Kazakhstan menganggap helang pembu-ru sebagai simbol silam budaya nomad negara mereka dan tradisi peninggalan era yang sering diromantiskan dengan Empayar Mongol sebelum wilayah padang rumput ini berubah menjadi medan pertem-puran geopolitik di antara kuasa wilayah setempat yang bersaing dengan ideologi Rusia dan China.

Dua dekad pertumbuhan ekonomi yang menyusuli kemerdekaan Kazakhstan dari pemerintahan Kesatuan Soviet pada tahun 1991 juga telah mewujudkan generasi muda Kazakh dan Mongol yang tercari-cari identiti baru lalu mendorong mereka untuk meneroka sejarah mereka dengan lebih mendalam. Semasa zaman pemerintahan Soviet, semua keunikan ini telah dilupakan kerana setiap rakyat harus patuh kepada prinsip-prinsip komunisme.


Saintis Temui 300 Juta Planet Seperti Bumi

Dalam era mencari ‘Bumi’ baru dalam dunia angkasa, kita pasti tertanya-tanya telah berapa buah planet ‘Bumi’ sekarang yang telah satelit peneroka temui? Berapa buah planet yang permukaannya berbatu, mampu menampung kehidupan dan mengorbit bintang seperti Matahari?

Menurut data terbaru dari satelit teleskop bernama Kepler, ia telah menemui 300 juta buah planet ‘Bumi’. Ya, 300 juta buah planet ‘Bumi’!

Data ini tidak kekal dan berkemungkinan ada pembaharuan data dari satelit itu sendiri namun kita boleh membayangkan bahawa kita mampu mengesan planet yang mampu menampung kehidupan di galaksi tempat Bumi berada: Bima Sakti.

Kata ahli astronomi NASA bernama Steve Bryson. Kesemua berjuta planet yang Kepler temui, mereka pasti bahawa keseluruhan planet tersebut berbatu dan menampung kehidupan. Bagi mereka, penemuan ini mengasyikkan dan mereka perlu mengkaji lebih lanjut akan ciri-ciri planet luar Sistem Suria terutamanya sumber air sebagai asas kepada tampungan hidupan.

Untuk mencari eksoplanet apakah menepati ciri-ciri Bumi dari Sistem Suria, pengkaji astronomi menyenaraikan 3 sifat asas:

1. Eksoplanet haruslah berbatu, tidak berupa planet bergas.

2. Adakah ia mengorbit bintang seperti Matahari di mana sinarannya tidak berbahayakan hidupan.

3. Eksoplanet harus berada di Zon Goldilocks atau berhabitat di mana permukaan planet serta airnya tidak berwap atau membeku

Maka, satelit Kepler menapis planet-planet yang mengikuti ketiga-tiga ciri asas tersebut. Kumpulan Bryson pula akan mengumpul data sepanjang 4 tahun yang telah Kepler rekodkan, bermula Mei 2009 hingga Mei 2013 bagi mengira jumlah sebenar eksoplanet yang mereka mahukan.

Buat masa ini, Kepler telah menyenaraikan 4,034 buah eksoplanet yang menepati 3 ciri asas Bumi. Namun ia memerlukan masa untuk mengesan planet berbatu yang telalu jauh untuk diteropong.

Namun, Kelper mengalami kesukaran untuk menyenaraikan bintang-bintang yang mampu menyamai Matahari.

Kepler mencari eksoplanet yang melintasi bintang yang berfungsi sebagai pusat sistem suria luar. Maka, kecerahan bintang berubah-ubah dan sukar untuk menentukan jumlah kecerahan sebenar bintang, sekaligus menyulitkan penemuan eksoplanet yang mengelilingi bintang berupa Matahari.

Penyelesaian untuk mengukur kecerahan bintang adalah menentukan zon Goldilocks bintang dengan mengukur jarak radius ke planet dan mengira jumlah partikel cahaya bintang atau photon ke permukaan eksoplanet.

Keputusan kajian mereka adalah bagi planet yang jisimnya 0.5 dan 1.5 lebih berat dari jisim Bumi mengorbit bintang yang suhunya antara 4,530 hingga 6,025 darjah Celsius, bersesuaian dengan suhu Matahari yang suhunya 5,505 darjah Celsius .

Sehingga sekarang penambahan eksoplanet berupa Bumi semakin bertambah seiring dengan penerokaan Kepler, Tetapi ahli astrobiologi (pengkaji hidupan biologi di angkasa) menyatakan bahawa semakin dekat eksoplanet dan bintang menyerupai Bumi dan Matahari, semakin ada peluang besar menemui Bumi 2.0.

Maka, pengkajian mendalam terhadap eksoplanet yang Kepler temui adalah penting untuk menemukan Bumi 2.0. Saintis dalam bidang astronomi percaya bahawa kita semakin hampir untuk menemui kembar Bumi di luar Sistem Suria kita.

RUJUKAN:

Starr, M. (30 October 2020). There Could Be at Least 300 Million Potentially Habitable Worlds in The Milky Way. Science Alert.


Tiang Totem Berseni Dengan Kisah Tersendiri

Sekali sekala dalam filem seram, mesti ada tunjuk tiang totem. Memang agak stereotaip jujurnya. Asal nampak tiang totem, cepatlah orang fikir pasal sihir. Tetapi sebenarnya, tiang totem membawa kisah tersendiri yang berbeza sesama tiang.

Untuk faham tentang sesuatu tiang, kena faham dulu cara pembuatannya yang penuh dengan nilai kebudayaan pribumi Amerika. Pertama sekali, mereka akan pilih pokok paling sesuai dengan kisah yang ingin disampaikan.

Selepas meημmbαηgkan pokok diingini, mereka akan membuang kulit kayu dan beberapa lapisan supaya sesuai dilukis. Kemudian mereka pilih bahagian “muka” dan “belakang”. Hanya “muka” saja diperlukan. Bahagian “belakang” akan dibuang (digunakan untuk tujuan selain totem).

Orang dulu kala guna peralatan batu dan tulang. Arus teknologi memodenkan peralatan besi dan gergaji bermotor (Feldman, 2012). Jika dibuat dengan betul, sebatang tiang totem boleh berdiri selama 60 tahun. Ada yang sudah melepasi 100 tahun.

Tujuan Di Sebalik Curahan Keringat

Suku pribumi Amerika paling terkenal dengan seni totem mendiami wilayah sebelah barat laut, iaitu daripada negeri Washington ke sejauh-jauh Canada bahagian British Columbia (Patterson, 2004). Seperti yang diberitahu, setiap tiang totem ada kisah sendiri.

Ada yang memperingati nenek moyang silam. Ada yang bercerita tentang anutan budaya, terutamanya berkaitan dengan lagenda tertentu.

Malah, ada totem membawa makna tentang susur galur dan salasilah kesukuan. Apa-apa jua peristiwa menarik mesti akan diriwayatkan dengan sebatang tiang totem.

Maksud tersurat dan tersirat tiang totem menjadi saksi pada kekayaan budaya kaum pribumi Amerika. Mereka selalu akan mengukir bentuk pokok, ikan atau serangga.

Kalau ukir bentuk burung Thunderbird, kira ada kaitan dengan makhluk halus (Stewart, 2009).

Bukan semua burung membawa makna sama. Hanya Thunderbird saja bercerita perihal makhluk halus. Burung gagak akan diberi paruh panjang dan lurus. Manakala burung helang mempunyai paruh melengkung.

Dan sebenar-benarnya, maksud setiap totem ini berbeza mengikut suku. Ambil contoh bahasa Melayu dan bahasa Indonesia. Ada perkataan Indonesia bermaksud elok. Tetapi guna perkataan sama dalam bahasa Melayu memang jadi mencαrμt.

Sekadar contoh untuk faham tiang totem. Suku ini lukis helang mungkin maksud A. Tetapi suku itu lukis helang barangkali maksud B.

Sebab itu kena hati-hati dengan tiang totem. Tanpa pengetahuan semua, ada tiang totem yang sebenarnya menghina secara berseni.

Kalau Melayu hina secara kias-berkias. Tetapi pribumi Amerika malas cakap apa. Tiada bawa mulut. Takkan pasang telinga. Mereka ukir dan lukis tiang totem terus (Kramer, 2012). Sesiapa yang enggan bayar hutang akan dianugerah sebatang tiang totem. Yang cμrαηg dengan pasangan, memang sangkut.

Pengaruh Teknologi Yang Mengubah Tiang

Apabila bangsa Eropah membuka koloni baru di Amerika Utara, mereka perasan suatu trend dalam kalangan kaum pribumi yang sudah lama mendiami bumi tersebut. Sebelum tahun 1800, semua tiang totem didapati amat sedikit dan sangat kecil.

Kadang totem sekadar paras pinggang. Namun selepas abad ke-19, kaum pribumi membina totem-totem besar. Malah terdapat tiang yang diukir begitu cermat dan terperinci, jauh lebih hebat dan berkarya untuk dibandingkan dengan zaman-zaman terdahulu.

Perubahan ini berlaku kerana kedatangan teknologi yang memudahkan kerja. Tanpa peralatan mengukir yang sesuai, memang susah untuk buat sebatang tiang totem. Kaum pribumi selalu bergantung pada batu, cangkerang dan gigi haiwan memerang untuk mengukir (Marsh, 2011).

Dengan teknologi bersesuaian untuk membentuk kayu, kaum pribumi mampu meluaskan kemahiran seni mereka dengan kualiti jauh lebih hebat berbanding nenek moyang sendiri.

RUJUKAN:

Feldman, R. (2012). Home Before the Raven Caws: The Mystery of a Totem Pole. Indiana Historical Society. Halaman 21-22.

Kramer, P. (2012). Alaska’s Totem Poles. Graphic Arts Books.

Marsh, C. (2011). Alaska Native Americans. Gallopade International. Halaman 15.

Patterson, M. (2004). Early American Indian Tribes. Halaman 20.

Stewart, H. (2009). Looking at Totem Poles. D&M Publishers. Halaman 34.